Pelajar MRSM terbabit kes buli akan diberhentikan

KUALA LUMPUR, 5 Zulkaedah 1444H, Khamis – Pengerusi Majlis Amanah Rakyat (MARA), Datuk Dr Asyraf Wajdi Dusuki menegaskan tiada kompromi terhadap pelajar di bawah institusi itu yang terlibat dengan kes buli dan pukul.

“Saya sudah terima laporan daripada Bahagian Pendidikan MARA, semua yang terlibat dicadangkan untuk diberhentikan dari MRSM (Maktab Rendah Sains Mara).

“Tiada usaha menutup kes sebagaimana dakwaan,” katanya menerusi hantaran di laman Facebook hari ini.

Media hari ini melaporkan berlaku tiga kes buli di sebuah sekolah menengah dan institusi pendidikan menengah MARA baru-baru ini sehingga membawa kepada penahanan 14 pelajar.

Kesemua remaja lelaki berusia 14 hingga 17 tahun itu bagaimanapun dibebaskan dengan jaminan polis selepas diambil keterangan.

Polis turut menjalankan siasatan lanjut sama ada terdapat penglibatan kongsi gelap dalam kes itu. – Bernama


4 beradik tiada kad pengenalan diminta hadir ke pejabat JPN

KUALA LUMPUR, 3 Rabiulakhir 1445H, Rabu – Jabatan Pendaftaran Negara (JPN) meminta empat beradik yang didakwa dihalang ke sekolah kerana tidak memiliki kad pengenalan untuk hadir ke pejabatnya bagi membolehkan jabatan berkenaan mendapatkan fakta kes dan status sebenar berhubung perkara itu.

Kenyataan JPN memaklumkan langkah itu juga bagi membolehkan jabatan berkenaan membuat penelitian dan memberikan khidmat nasihat sewajarnya berkaitan prosedur permohonan kewarganegaraan kepada Aziq Fadyan, 24, Azreen Batrisya, 22, Azzahra Batrisya,12, dan Azalea Batrisya, 9.

“JPN meminta agar orang ramai tidak mensensasikan perkara ini kerana ia adalah makluman dari satu pihak sahaja serta boleh memberikan tanggapan yang kurang tepat kepada perkhidmatan kerajaan.

“Proses yang dilaksanakan oleh JPN adalah sentiasa tertakluk kepada Perlembagaan Persekutuan dan undang-undang yang berkuat kuasa,” katanya.

Menurut kenyataan itu, orang ramai yang mempunyai sebarang persoalan mengenai kewarganegaraan dan perkara berkaitan perkhidmatan jabatan berkenaan tidak perlu menggunakan khidmat orang tengah atau platform media sebaliknya hadir terus ke 212 pejabat JPN di seluruh negara.

JPN turut memaklumkan jabatan itu akan sentiasa membantu dan memberikan nasihat yang sewajarnya kerana setiap permohonan serta masalah individu memerlukan penyelesaian berbeza. – Bernama


Arab Saudi anjur persidangan antarabangsa perkhidmatan haji, umrah

KUALA LUMPUR, 19 Syaaban 1443H, Selasa – Arab Saudi pada Isnin melancarkan persidangan dan pameran antarabangsa yang bertujuan mengumpul cadangan untuk memperkasa perkhidmatan Haji dan Umrah selari dengan Wawasan 2030 negara itu.

Dalam satu kenyataan dikeluarkan kepada Bernama hari ini, Kedutaan Arab Saudi di Kuala Lumpur memaklumkan acara tiga hari bertemakan “Transformasi Ke Arah Inovasi,” itu dilancarkan Penasihat Penjaga Dua Masjid Suci dan Gabenor wilayah Mekah, Putera Khalid Al -Faisal.

Dianjurkan Kementerian Haji dan Umrah dengan kerjasama Program Doyof Al Rahman (Tetamu Allah), persidangan yang diadakan di Jeddah Superdome itu dihadiri menteri dari lebih 20 negara.

Menteri Haji dan Umrah Arab Saudi, Dr Tawfiq Fawzan Al-Rabiah dalam ucapannya berkata, Doyof Al Rahman merupakan satu daripada tonggak Wawasan 2030 Arab Saudi untuk memperkukuh lagi perkhidmatan Haji dan Umrah.

“Semua sasaran itu bertujuan merealisasikan satu matlamat yang sentiasa menjadi kepentingan utama kepimpinan kami, iaitu memastikan jemaah haji dan umrah menyempurnakan lawatan dan ibadah mereka dengan mudah, selesa dan tenang,” katanya.

COVID-19 memberi impak besar kepada Haji dan Umrah, terutamanya dari segi kapasiti serta  akses dan Arab Saudi telah membangunkan aplikasi mudah alih yang boleh digunakan semasa melakukan ibadah itu, katanya.

Beliau berkata, aplikasi “Eatmarna” akan membantu dalam mengatur akses ke Dua Masjid Suci dan dapat mengurangkan kesesakan.

Pada acara itu, beliau turut mengumumkan pelancaran Cabaran Haji dan Umrah bertujuan menarik usahawan, mengumpul idea kreatif dan melaksanakannya bagi memastikan jemaah haji dapat menikmati pengalaman yang lebih baik.-  Bernama


Kemarau: Itali isytihar darurat di 5 wilayah utara

ROM, 5 Zulhijjah 1443H, Selasa – Itali mengisytiharkan darurat di lima wilayah utara di tengah-tengah kemarau terburuk dalam tempoh 70 tahun.

Perintah itu terpakai untuk wilayah Emilia-Romagna, Friuli Venezia Giulia, Lombardy, Piedmont dan Veneto, kata kerajaan dalam satu kenyataan.

Langkah yang diluluskan oleh Majlis Menteri itu akan memperuntukkan 36.5 juta Euro bagi menangani kemarau.

Lembah Sungai Po – yang menghasilkan kira-kira 40 peratus makanan negara – termasuk gandum dan beras hampir tidak mengalami sebarang hujan selama kira-kira empat bulan.

Keadaan darurat bertujuan langkah untuk memastikan pelaksanaan campur tangan segera diperlukan bagi menjamin keselamatan awam, pembaikan kerosakan harta awam dan persendirian serta keadaan kehidupan normal penduduk.

Menurut kesatuan pertanian terbesar negara, Coldiretti, kemarau juga mengancam separuh daripada ternakan di Lembah Po.

Malah, Tasik Maggiore dan Garda mempunyai paras air yang lebih rendah daripada biasa tahun ini, manakala paras Sungai Tiber yang mengalir melalui Rom juga menurun.

Situasi kemarau itu juga mengakibatkan pengeluaran tenaga hidroelektrik jatuh mendadak.

Pemasangan hidroelektrik kebanyakannya terletak di kawasan pergunungan di utara Itali, yang menghasilkan 20 peratus tenaga negara.

Lebih daripada 100 majlis perbandaran di utara Itali terpaksa mengambil langkah penjimatan air.-  Agensi


India kini kritikal, terpaksa import vaksin COVID-19

NEW DELHI, 4 Ramadan 1442H, Jumaat – Daripada menjadi pembekal dan menjual puluhan juta dos vaksin untuk negara luar, India kini terpaksa mengubah peranannya kepada pengimport kerana lonjakan jangkitan COVID-19 di negaranya.

India kekurangan dos vaksin apabila kes jangkitan harian mencecah 200,000 untuk pertama kalinya pada hari Khamis, serta berusaha untuk menyuntik lebih banyak penduduknya menggunakan vaksin yang dihasilkan dalam negara.

Ekoran kes-kes yang melambung tinggi dan hospital yang penuh setelah sekatan dikurangkan, negara itu secara tiba-tiba mengubah peraturan untuk membolehkannya mengimport vaksin dengan cepat, setelah sebelumnya menolak pembuat ubat asing seperti Pfizer.

India akan mengimport vaksin Sputnik V Russia mulai bulan ini untuk 125 juta penduduk.

Keadaan ini bukan hanya memberi kesan kepada India, tetapi juga memberi kesan vaksinasi di lebih 60 negara miskin, terutama di Afrika, selama berbulan-bulan.

Program COVAX, yang disokong oleh Pertubuhan Kesihatan Sedunia (WHO) dan pakatan vaksin Gavi, bertujuan untuk memperoleh akses vaksin yang adil di seluruh dunia, dan sangat bergantung pada bekalan dari India, pusat tenaga farmasi Asia.

Tetapi setakat bulan ini, India hanya mengeksport sekitar 1.2 juta dos vaksin berbanding 64 juta dos yang dihantar ke luar negara antara akhir Januari dan Mac, menurut data kementerian luar negeri.

Kementerian Luar India, yang menguruskan perjanjian vaksin dengan negara lain memaklumkan bahawa permintaan dari India sendiri akan menentukan tahap eksport. – Agensi


GTA belum ‘berkubur’ walaupun Pejuang tarik diri

Oleh Athirah Huda Zalhe

BANGI, 22 Jamadilakhir 1444H, Ahad – Gerakan Tanah Air (GTA) masih belum ‘berkubur’ meskipun Parti Pejuang Tanah Air (Pejuang) mengumumkan penarikan diri sebagai komponen gabungan itu.

Timbalan Pengerusi GTA, Ustaz Zamani Ibrahim berkata, keputusan yang dibuat Pejuang tidak memberikan kesan kepada usaha meneruskan GTA sebagai gerakan suara rakyat.

Justeru, GTA akan meneruskan urusan pendaftarannya dengan Jabatan Pendaftaran Malaysia (RoS), selain terus memberikan kefahaman kepada rakyat terhadap agenda utama gerakan terbabit.

“Melalui pertemuan BERJASA dan beberapa pimpinan parti selain Pejuang bersama dengan Tun (Dr Mahathir Mohamad), kami bersetuju untuk meneruskan urusan pendaftaran GTA sehingga berhasil.

“Pandangan beberapa pemain politik bahawa GTA telah berkubur adalah tidak tepat, malah GTA masih memberikan mandat penuh untuk Tun menerajui GTA,” katanya kepada Ismaweb.net, hari ini.

Zamani yang juga Presiden BERJASA menjelaskan bahawa penubuhan GTA bukan idea daripada Pejuang, sebaliknya diasaskan sendiri Tun Dr Mahathir yang kebetulan ketika itu adalah Pengerusi Pejuang.

“Orang Melayu khususnya perlu memiliki gerakan yang membawa agenda besar bangsa dan tanah air seperti yang dibawa oleh GTA, namun GTA belum dapat memahamkan rakyat tentang agenda besar GTA itu.

“InsyaAllah, GTA akan menggunakan peluang masa sehingga rakyat mampu menilai dan membezakan GTA dengan komponen-komponen yang sedia ada sekarang,” katanya.

Beliau berkata demikian sebagai mengulas pengumuman Pejuang menarik diri daripada GTA pada mesyuarat agung kedua parti itu, semalam.

Presiden Pejuang, Datuk Seri Mukhriz Mahathir berkata, ketetapan itu bagi membolehkan Pejuang diberikan sedikit masa untuk mengukuhkan parti dalam banyak perkara dilakukan sebelum benar-benar dapat memberi nilai tambah kepada mana-mana parti dalam gabungan itu.

Mengulas perkara itu, Zamani memberitahu bahawa Mukhriz sudah menerangkan sendiri keputusan Pejuang untuk meraikan ketetapan mesyuarat agung bagi memfokuskan kepada kekuatan parti.

“Saya ingin memberikan pandangan dan nasihat kepada pimpinan Pejuang supaya agenda Pejuang dalam memartabatkan bangsa Melayu dan menyelamatkan tanah air daripada tergadai mesti menjadi keutamaan.

“Rakyat sudah letih dengan agenda parti Melayu sedia ada asyik memikirkan untung rugi parti sehingga menggunakan nas hadis dan kaedah Fiqh demi mempengaruhi rakyat,” katanya.

Belia turut melihat sekiranya parti mengambil pendekatan untung rugi bangsa, tanah air dan agama Islam sebagai agama Persekutuan, maka perbalahan serta permusuhan antara parti dapat diminimakan.

“Apa sahaja agenda yang dimiliki oleh parti atas untung rugi agama, bangsa dan tanah air maka rakyat tidak keliru sebaliknya dapat menilai dengan tepat parti manakah yang sebenar benar membawa agenda tersebut.

“Oleh itu, BERJASA ingin memberikan pandangan supaya Pejuang tidak tersasar dalam menentukan perjuangannya demi agama, bangsa dan tanah air sesuai dengan namanya Pejuang,” katanya.

Untuk rekod, GTA ditubuhkan sebelum Pilihan Raya Umum Ke-15 (PRU15) lalu membabitkan kerjasama antara Pejuang, BERJASA, Parti Bumiputera Perkasa Malaysia (Putra) dan Parti Ikatan India Muslim Nasional (IMAN).

Selain empat parti itu, gerakan berkenaan turut dianggotai barisan NGO Melayu-Islam dan individu perseorangan seperti Gagasan Bangsa.


Normalisasi hubungan Sudan-Israel hanya untungkan negara penjajah

GAZA, 29 Zulhijjah 1441H, Rabu – Pergerakan Perjuangan Islam Palestin (Hamas) menegaskan bahawa normalisasi hubungan antara negara haram Israel dan Sudan tidak akan menguntungkan wilayah berkenaan.

Jurucakap Hamas, Hazim Qasim berkata, kenyataan Kementerian Luar Negeri Sudan untuk menjalin hubungan rasmi dengan negara penjajah Israel bertentangan pendirian rakyat Sudan, yang mengiktiraf negara Zionis itu sebagai musuh.

“Hubungan normalisasi ini mendorong Israel untuk terus bertindak zalim terhadap rakyat Palestin,” katanya.

Menggesa langkah menormalisasi hubungan dihentikan, Hazim berkata, tindakan itu akan menguntungkan projek Zionis memperluaskan penjajahannya dan merugikan rakyat di wilayah itu.

Semalam, Jurucakap Kementerian Luar Negeri Sudan, Haydar Badawi Sadig tidak menafikan wujud hubungan antara negara itu dengan Israel.

Memuji kesepakatan antara Emiriah Arab Bersatu (UAE) dan Israel, Sadig berkata, langkah UAE dianggap berani dan meletakkan negara Arab di landasan betul untuk membina keamanan dan kestabilan di rantau itu.

Bagaimanapun, Kementerian Luar Negeri Sudan dalam satu kenyataan lain menyifatkan terkejut dengan dakwaan jurucakapnya itu.

“Kementerian Luar Negeri Sudan menegaskan bahawa masalah hubungan dengan Israel tidak dibahas di peringkat kementerian, dan Duta Besar Haydar Badawi Sadig tidak ditugaskan untuk membuat kenyataan itu,” kata kementerian. –  Agensi


Jabatan agama Islam negeri diminta siasat laman sosial pakej taubat RM20

BUKIT GANTANG, 22 Ramadan 1443H, Ahad – Jabatan Agama Islam negeri diminta menyiasat kemunculan laman sosial yang menawarkan pakej taubat dengan bayaran RM20.

Menteri di Jabatan Perdana Menteri (Hal Ehwal Agama) Datuk Idris Ahmad berkata siasatan itu perlu bagi mengesan mereka yang terbabit dengan pakej berkenaan untuk diambil tindakan.

“Nak bertaubat kena bayar duit ini adalah tidak betul dan jika tidak mempunyai ilmu, kita mudah ditipu orang lain.

“Allah suruh kita mengajar dan belajar jadi orang berilmu kerana dengan adanya ilmu, kita tidak mudah ditipu,” katanya pada sidang media pada Majlis Sumbangan Inspirasi Qaseh Ramadan dan Aidilfitri 1443 Yayasan Pembangunan Ekonomi Islam Malaysia (YaPEIM) kepada 70 anak yatim di Kampung Sungai Petai, Changkat Jering di sini.

Beliau diminta mengulas penyebaran iklan di laman media sosial mengenai pakej sesiapa yang ingin bertaubat dikenakan bayaran RM20.

Idris turut menggesa agensi di bawah kementeriannya seperti YaPEIM agar menyantuni golongan miskin dan tidak hanya menunggu di pejabat.

“Kita minta semua pegawai agensi yang terlibat dengan masyarakat supaya pergi mencari mereka dan biarlah kita sendiri pergi santuni mereka,” katanya.

Beliau juga berkata pihaknya memutuskan untuk membentuk sebuah jawatankuasa bagi membantu golongan rentan.

“Jawatankuasa itu juga mempunyai pelan tindakan bersama agensi lain supaya pengisian khidmat tersebut diberikan kepada mereka yang tinggal di situ termasuk yang terlibat dengan pusat pemeliharaan kanak-kanak,” katanya.

Kelmarin, Perdana Menteri Datuk Seri Ismail Sabri Yaakob berkata Jawatankuasa Khas Kabinet Melindungi Golongan Rentan ditubuhkan bagi melindungi kebajikan golongan rentan khususnya kanak-kanak, orang kurang upaya, wanita dan warga emas.

Idris juga berkata Tabung Amanah YaPEIM telah membuat agihan dana sebanyak RM655.91 juta yang memanfaatkan 6.59 juta penerima sejak 1985 hingga 31 Mac tahun ini. – Bernama


Malaysia akan suarakan solidariti dengan rakyat Myanmar di UNGA ke-77

KUALA LUMPUR, 21 Safar 1444H, Sabtu – Malaysia akan menyatakan solidaritinya bersama rakyat Myanmar semasa Perhimpunan Agung Pertubuhan Bangsa-Bangsa Bersatu ke-77 (UNGA) dari 19 hingga 26 Sept, kata Menteri Luar Datuk Seri Saifuddin Abdullah dalam hantaran di Facebook pada Sabtu.

Beberapa mesyuarat khas dan mesyuarat-mesyuarat lain akan menumpukan mengenai isu Myanmar.

Selain itu, ucapan Perdana Menteri Datuk Seri Ismail Sabri Yaakob pada 23 Sept juga akan menyatakan perspektif Malaysia terhadap negara itu.

Pada 19 Sept, katanya, Malaysia akan menjadi tuan rumah pertemuan dengan Timbalan Menteri Luar Kerajaan Perpaduan Nasional (NUG), Pengerusi Jawatankuasa Perwakilan Pyidaungsu Hluttaw (CRPH), wakil Majlis Perundingan Perpaduan Nasional (NUCC), Wakil Tetap Myanmar (yang dilantik NUG) ke PBB.

Mesyuarat khas mengenai Myanmar itu termasuk dengan Perwakilan Tinggi Hal Ehwal Luar Kesatuan Eropah (EU) pada 20 Sept; Kumpulan Perhubungan Pertubuhan Kerjasama Islam (OIC) mengenai Umat Islam Rohingya Myanmar pada 21 Sept; dan Mesyuarat Tidak Rasmi Menteri-menteri Luar ASEAN pada 22 Sept.

Saifuddin berkata Malaysia juga akan berkongsi perspektifnya pada Mesyuarat Peringkat Tinggi Memperingati Ulang Tahun Ke-30 Penerimaan Deklarasi Hak Kemanusiaan atau Etnik, Agama dan Linguistik Minoriti pada 21 Sept; Mesyuarat Menteri-menteri Pergerakan Negara-Negara Berkecuali (NAM) pada 21 Sept; dan mesyuarat dua hala yang lain.

“Malaysia akan mendengar maklumat terkini mengenai apa yang sebenarnya berlaku di negara itu daripada wakil rakyat Myanmar, berkongsi pandangan, dan membincangkan langkah seterusnya (diketuai oleh rakyat Myanmar), dan bagaimana Malaysia dapat membantu,” katanya.

Saifuddin berkata Malaysia akan mencadangkan kepada ASEAN, antara lain, untuk mengkaji semula bantuan kemanusiaan semasa yang dikendalikan oleh Pasukan Petugas yang turut merangkumi junta.

“Menyokong NGO (termasuk di sempadan dan dalam Myanmar) yang menyediakan program vaksinasi dan menyampaikan bantuan kemanusiaan dengan baik di Myanmar, dengan mengambil kira bahawa terdapat NGO yang tidak mahu bekerjasama dengan junta atau menerima pembiayaan daripada pihak yang bekerjasama dengan junta, dan tidak mahu membiayai pihak yang bekerja dengan junta,” katanya.

Menurut Saifuddin, dalam tempoh UNGA dan Sidang Kemuncak ASEAN pada November 2022, Malaysia juga akan mencadangkan ASEAN mengkaji semula sama ada Konsensus Lima Perkara (5PC) masih relevan dan apakah perlu menggantikannya dengan sesuatu yang lebih baik.

Beliau berkata Sekretariat ASEAN dan menteri luar (FM) perlu membuat persediaan asas bagi membolehkan pemimpin membuat keputusan sepatutnya pada November nanti, tanpa perlu menunggu pemimpin menugaskan sekretariat dan FM.

“Malaysia juga akan mengetengahkan nasib Rohingya dan pembiayaan yang diperlukan untuk program pendidikan kanak-kanak etnik itu di Bangladesh, Malaysia, dan lain-lain,” kata Saifuddin. – Bernama


UMNO tarik diri daripada Kerajaan PN: Apa kesannya?

Oleh Tun Abdul Hamid Mohamad

Dalam mesyuaratnya pada malam 07 07 2021, Majlis Kerja Tertinggi UMNO (MKT) membuat keputusan menarik diri daripada Kerajaan PN serta merta. MKT menyatakan bahawa segala panduan utama yang digariskan UMNO sebagai syarat meneruskan sokongan terhadap kerajaan pimpinan Perdana Menteri, Tan Sri Muhyiddin Yasin, gagal dipenuhi dan dilaksanakan dengan memuaskan. MKT menyenaraikan tujuh perkara di mana Kerajaan PN gagal dalam memenuhi aspirasi rakyat. Seterusnya MKT memutuskan:

“7. Justeru, UMNO mendesak agar Tan Sri Dato’ Haji Muhyiddin bin Haji Mohd Yasin dapat berundur secara terhormat bagi membolehkan seorang Perdana Menteri baharu dilantik untuk suatu tempoh yang terhad.

8. Tempoh Perdana Menteri yang baharu akan hanya memfokuskan usaha membantu kebajikan rakyat sepanjang pandemik, menangani Covid-19 dengan pendekatan inklusif dan memastikan proses vaksinasi dan imunisasi dapat disegerakan.

9. Setelah berjaya mencapai tahap imunisasi kelompok, Perdana Menteri baharu mestilah segera menasihati Yang di-Pertuan Agong bagi menyerahkan kembali mandat kepada rakyat untuk diadakan Pilihan Raya Umum ke-15….

10. Mesyuarat MKT malam ini juga mempertegaskan pendirian sebagaimana yang telah diputuskan di Perhimpunan Agung UMNO 2020, untuk tidak sesekali menyokong sebarang usaha mencalonkan Datuk Seri Anwar Ibrahim sebagai Perdana Menteri ataupun Kerajaan yang ditunjangi oleh DAP-PH (DAP-PH Led Government).)”

Apakah kesan penarikan diri daripada menyokong Kerajaan PN dengan serta merta itu? Adakah ia bererti sebaik sahaja keputusan itu dibuat dengan secara automatik dan serta merta Tan Sri Muhyiddin tidak menjadi Perdana Menteri lagi dan Kerajaan PN tumbang? Jawapan kepada soalan kedua adalah “tidak”.

Ini kerana, pertama, keputusan itu adalah keputusan parti. Walaupun Ahli-Ahli Parlimen UMNO sepatutnya turut menarik diri daripada menyokong Kerajaan PN, mereka tidak semestinya akan berbuat demikian. Mungkin mereka akan dipecat dari parti, tetapi mereka masih tetap boleh menyokong Kerajaan PN.

Kedua, kita tidak tahu sama ada terdapat Ahli-Ahli Parlimen pembangkang yang mungkin mengubah fikiran dan menyokong Kerajaan PN.

Ketiga, selagi Tan Sri Muhyiddin tidak meletak jawatan atau Yang di-Pertuan Agong tidak melantik Perdana Menteri baru, Tan Sri Muhyiddin masih menjadi Perdana Menteri.

Apakah pilihan yang ada kepada Tan Sri Muhyiddin? Beliau boleh menasihatkan Yang di-Pertuan Agong untuk membubarkan Parlimen dan mengadakan PRU 15. Yang di-Pertuan Agong boleh tidak berkenan dengan nasihat itu. Dalam keadaan sekarang, PRU 15 tidak mungkin dapat diadakan.

Maka, pilihan kedua beliau adalah cuba mendapat sokongan majoriti, jika boleh. Sementara itu, tunggu sahaja saat Yang di-Pertuan Agong melantik Perdana Menteri baharu. Jika ia tidak dilakukan sebelum persidangan Parlimen pada 26 Julai, satu usul tidak percaya boleh dikemukakan di Parlimen. Jika usul itu kalah, Kerajaan PN selamat. Jika usul mendapat sokongan majoriti, Tan Sri Muhyiddin hendaklah meletak jawatan atau beliau boleh menasihatkan Yang di-Pertuan Agong untuk membubarkan Parlimen dan mengadakan PRU 15. Yang di-Pertuan Agong boleh tidak berkenan dengan nasihat itu. Dalam keadaan sekarang, PRU 15 tidak mungkin dapat diadakan.

Perhatikan dalam kedua-dua pilihan yang disebut di atas penyelesaian yang paling mudah ialah Tan Sri Muhyiddin meletak jawatan. Sanggupkah beliau berbuat demikian?

Berbangkit daripada keputusan MKT UMNO itu, apakah pilihan yang ada kepada Yang di-Pertuan Agong? Baginda, atas nasihat Tan Sri Muhyiddin, boleh membubar Parlimen dan mengadakan PRU 15. Yang di-Pertuan Agong boleh tidak berkenan dengan nasihat itu. Dalam keadaan sekarang, PRU 15 tidak mungkin dapat diadakan.

Pilihan yang kedua ialah bagi Yang di-Pertuan Agong melantik Perdana Menteri baharu. Perhatikan, dalam keadaan sekarang, sama ada Tan Sri Muhyiddin meletak jawatan atau tidak, pilihan paling mudah bagi Yang di-Pertuan Agong ialah melantik seorang Perdana Menteri baharu, itu pun jika pada baginda ada seseorang yang mempunyai sokongan majoriti.

UMNO mendesak agar Tan Sri Muhyiddin berundur secara terhormat bagi membolehkan seorang Perdana Menteri baharu dilantik untuk suatu tempoh yang terhad. Sebenarnya tidak ada peruntukan dalam Perlembagaan yang membolehkan Yang di-Pertuan Agong melantik seorang Perdana Menteri untuk suatu tempoh yang terhad. Perdana Menteri itu boleh memberi akujanji politik bahawa beliau hanya akan memegang jawatan itu bagi sesuatu tempoh tertentu dan meletak jawatan apabila sampai masanya. Jika beliau menunaikan janjinya, tiada masalah. Yang di-Pertuan Agong boleh, atas nasihat Perdana Menteri sementara itu, membubarkan Parlimen dan menitahkan supaya PRU 15 diadakan. Selepas itu, seorang Perdana Menteri tetap yang dipilih oleh rakyat akan menubuh dan mengepalai sebuah kerajaan yang dipilih oleh rakyat. Demokrasi kembali beroperasi semula.

Merujuk kepada perenggan 8 dan 9 keputusan MKT itu, bagaimana penyampaian tahap atau kejayaan yang dicapai dalam menangani Covid-19 dan masalah yang disebabkan olehnya akan diukur?

Perenggan 10 keputusan MKT itu juga menegaskan bahawa UMNO tidak sama sekali akan menyokong sebarang usaha mencalonkan Datuk Seri Anwar Ibrahim sebagai Perdana Menteri ataupun Kerajaan yang ditunjangi oleh DAP-PH (DAP-PH Led Government).

Soalannya, bolehkah seseorang di luar PH dan PN mendapat majoriti untuk menubuhkan sebuah kerajaan dan mengekalkannya? PH masih mantap dengan bilangan Ahli-Ahli Parlimennya (+ Pejuang) yang mungkin mempunyai majoriti. Sebaliknya, Kerajaan PN tanpa UMNO (tidak kira berapa orang yang mematuhi keputusan MKT itu) besar kemungkinan akan kehilangan majoriti. Tanpa sokongan PH dan PN, dari mana kerajaan baharu tajaan UMNO itu akan mendapat majoritinya?

Saya khuatir, tindakan UMNO itu akan menyerah balik kerajaan yang diperolehi daripada PH itu kepada PH semula. Jika itu berlaku, Datuk Seri Zahid Hamidi dan Ahli-Ahli MKT yang menyokongnya bertanggungjawab kepada bangsa Melayu. Mereka adalah Pak Pandir Moden.

Sebaliknya, jika Perdana Menteri baharu itu memperolehi majoriti dalam Parlimen dan dapat mengekalkan kerajaan sementaranya, dapat menyelesaikan masalah Covid-19 dalam tempoh yang ditetapkan, meletak jawatan dan menasihatkan YDPA menitahkan supaya PRU 15 diadakan, maka ahli-ahli MKT itu patutlah diberi penghormatan sebagai political genius. Perdana Menteri sementara itu pula patutlah dinobatkan sebagai Perdana Menteri tetap selepas PRU 15.

Sama-samalah kita tunggu untuk melihat kedatangan semula political genius atau Pak Pandir Moden. Yang menakutkan ialah pertaruhannya terlalu besar: masa depan bangsa Melayu.

08 07 2021


Makin rakus! Israel lancar lebih 80 serangan udara ke Gaza hari ini

GAZA, 5 Syawal 1442H, Isnin – Tentera pengganas Israel melancarkan serangan baharu di Semenanjung Gaza pada awal hari Isnin, beberapa jam setelah Perdana Menteri, Benjamin Netanyahu menegaskan bahawa penghentian permusuhan tidak akan berlaku.

Pengeboman rejim Zionis ke atas Gaza memasuki hari kelapan berturut-turut setelah serangan pada hari Ahad membunuh sekurang-kurangnya 42 rakyat Palestin, mencederakan puluhan yang lain dan memusnahkan sekurang-kurangnya dua bangunan kediaman.

Kediaman Ketua Pergerakan Perjuangan Islam Palestin ( Hamas) Gaza, Yehya al-Sinwar juga menjadi sasaran, menurut media kumpulan.

Sekurang-kurangnya 192 orang, termasuk 58 kanak-kanak dan 34 wanita terbunuh di Semenanjung Gaza sejak keganasan bermula Isnin lalu.

Sementara itu, Israel melaporkan kematian 10 orang di pihaknya.

Majlis Keselamatan Pertubuhan Bangsa-Bangsa Bersatu (UNSC) bertemu pada hari Ahad untuk membincangkan keganasan terburuk selama bertahun-tahun di antara Palestin dan Israel.

Terbaharu, jet tempur negara pengganas Israel melakukan lebih daripada 80 serangan udara di Gaza pada awal hari ini.

Wartawan Al Jazeera, Safwat Al-Kahlout mengatakan bahawa sasaran tersebut merangkumi beberapa pangkalan tentera dan keselamatan di wilayah Palestin, serta beberapa tanah kosong di timur bandar Gaza.

Sebuah bangunan empat tingkat juga dibom di pusat bandar Gaza, tetapi laporan awal menunjukkan bangunan itu sudah dikosongkan sebelum serangan.

“Api semakin marak di pangkalan tentera, pangkalan keselamatan, kem latihan yang kosong dan milik kumpulan pejuang Palestin,” katanya.

Setakat ini belum ada laporan mengenai korban nyawa susulan serangan itu. – Agensi


Parti pemerintah lama sudah ‘expired’, tiada idea baharu

Oleh Athirah Huda Zalhe

BANGI, 24 Rejab 1442H, Isnin – Transformasi politik Malaysia jauh ketinggalan di belakang berbanding negara-negara lain, yang sudah mempunyai visi 50 hingga 100 tahun  masa depan pembangunan.

Atas dasar itu, pembaharuan perlu dilakukan dengan menggantikan pemerintah lama yang memegang tampuk pentadbiran negara selepas kemerdekaan.

Amir Ikatan Muslimin Malaysia (ISMA), Ustaz Abdullah Zaik Abd Rahman berkata, pemimpin yang ada sekarang sudah lama hilang tempoh sah laku, bahkan, parti – yang lebih 60 tahun memerintah – juga kehabisan idea tanpa pembaharuan, sehingga tidak memberi kesan kepada pembangunan negara.

“Cuma, mereka ini mempunyai akar umbi dan bertapak lama, selain ada penyokong, duit serta rangkaian yang memberi kelebihan untuk bertahan bagi satu tempoh masa.

“Tetapi, mereka tidak boleh diberi lagi mandat atau harapan untuk membawa sesuatu yang baharu kepada negara.

“Sedangkan kita atau dunia keseluruhannya berada pada fasa peralihan yang mahukan wawasan, gagasan dan strategi baharu,” katanya kepada Ismaweb.net, hari ini.

Beliau berkata, fasa perubahan ini bukan hanya berlaku di Malaysia, bahkan juga pada peta politik serta penguasaan ekonomi dunia.

“Semua akan berubah. Blok-blok antara Timur dan Barat pun banyak berubah dan kita perlu melihat semula situasi dunia serta merangka visi masa depan yang sepatutnya untuk negara.

“Seperti negara-negara lain, mereka ada visi 50 tahun, 100 tahun yang meletakkan negara itu pada masa akan datang di tahap tertentu,” katanya.

Malangnya bagi Malaysia, pemimpin gerakan Islam itu berkata, negara hanya mempunyai senarai manifesto yang sangat lemah dan reka bentuk politik yang kosong tanpa idea membangunkan negara.

“Pakatan Harapan sebelum ini pun sekadar mahu menang PRU sahaja. Bila sudah menang, tak tahu buat apa dan tidak cukup kapasiti untuk lakukn apa pun.

“Sementara Perikatan Nasional, kita faham ia kerajaan sementara. Maka, situasi hari ini tidaklah ganjil sebab ia adalah kerajaan dalam situasi sementara.

“Jadi, tidak mungkin (PN) bawa satu gagasan besar dalam keadaan parti memerintah yang terlalu kecil dan bergantung pada parti-parti lain yang lebih besar,” katanya.


COVID-19: Thailand rekod 19 kes baharu termasuk 2 penularan tempatan

BANGKOK, 19 Rabiulakhir 1442H, Sabtu – Thailand merekodkan 19 kes baharu jangkitan COVID-19 termasuk dua kes penularan tempatan manakala sifar kematian dalam tempoh 24 jam lepas, menjadikan jumlah kes kepada 4,072 dan 60 kematian setakat ini.

Pusat Pentadbiran Situasi COVID-19 (CCSA) memaklumkan dua kes itu membabitkan seorang wanita Thailand berusia 50 tahun dari Sing Buri yang mempunyai kontak rapat dengan pesakit positif COVID-19 dan lelaki Thailand berusia 30 tahun yang mengunjungi Chiang Rai, satu kawasan berisiko berikutan terdapat kes dalam kalangan rakyat Thailand yang memasuki negara ini secara haram dan melanggar arahan kuarantin.

Pusat itu memberitahu kes-kes baharu lain termasuk empat individu yang menyelinap masuk ke negara ini dari bandar sempadan Myanmar, Tachileik, dan diuji positif virus yang membawa maut itu beberapa hari kemudian.

Menurut CCSA, tiga warga Thailand – dua wanita berumur 25 tahun dan seorang lelaki berumur 32 tahun – serta seorang lelaki Myanmar berumur 43 tahun memasuki negara ini dengan menyeberangi sempadan di Tachileik dan mengelak kuarantin wajib.

“Tiga rakyat Thailand berkenaan bekerja di sebuah premis hiburan di bandar sempadan Tachileik manakala lelaki Myanmar itu datang ke Thailand untuk pemeriksaan perubatan. Kesemua mereka diuji positif COVID-19 beberapa hari kemudian,” menurut CCSA.

Sehingga kini, sekurang-kurangnya 15 rakyat Thailand yang bekerja di premis hiburan di Tachileik dan pulang ke Thailand melalui Mae Sai di Chiang Rai diuji positif COVID-19.

Keadaan itu menimbulkan kebimbangan akan kewujudan gelombang baharu COVID-19 di negara ini.

Sehingga 24 jam lepas, sebanyak 13 kes import dilaporkan iaitu tiga dari Amerika Syarikat, Switzerland (dua), Myanmar (dua) serta masing-masing satu kes dari United Kingdom, Belanda, Malaysia, India, Mexico dan Sweden. – Bernama


Waktu operasi premis perniagaan di KL kekal hingga 12 tengah malam

KUALA LUMPUR, 24 Muharram 1442H, Sabtu – Waktu operasi premis perniagaan di Wilayah Persekutuan Kuala Lumpur (WPKL) masih kekal sehingga jam 12 tengah malam sepanjang tempoh Perintah Kawalan Pergerakan Pemulihan (PKPP).

Dewan Bandaraya Kuala Lumpur (DBKL) dalam satu kenyataan memaklumkan keputusan itu dibuat hasil mesyuarat Pengurusan Krisis WPKL (CMCWPKL) yang bersidang pada 11 September.

Kenyataan itu berkata, keseragaman waktu itu adalah bagi memudahkan pemantauan dilaksanakan oleh DBKL dan lain-lain agensi.

“Sepanjang tempoh PKPP, DBKL bersama lain-lain agensi telah menjalankan pemantauan dan pemeriksaan terhadap pematuhan prosedur operasi standard (SOP) PKPP ke atas 7,200 premis perniagaan di sekitar Kuala Lumpur.

“Hasil pemantauan yang dilaksanakan setiap hari mendapati tahap pematuhan SOP PKPP ini masih perlu ditingkatkan,” menurut kenyataan itu, hari ini.

Pada 10 September lepas, Menteri Kanan (Keselamatan), Datuk Seri Ismail Sabri Yaakob mengumumkan waktu operasi premis perniagaan seperti kedai makan dan kedai serbaneka dilanjutkan sehingga jam 2.00 pagi berbanding 12 tengah malam yang ditetapkan sebelum ini.

Beliau dilaporkan berkata, perkara itu diputuskan dalam mesyuarat khas hari ini selepas menerima banyak aduan pemilik premis yang pendapatan mereka terjejas kerana waktu operasi terhad.

Sehubungan itu, DBKL memohon kerjasama pemilik, pengendali premis perniagaan dan orang ramai supaya sentiasa mematuhi SOP ditetapkan oleh pihak kerajaan serta kekal mengamalkan kawalan kendiri, memakai pelitup muka, menjaga kebersihan dan penjarakan fizikal apabila berada di tempat awam. – Bernama


Bennett gesa rakyat Israel angkat senjata

TEL AVIV, 28 Syaaban 1443H, Khamis – Perdana Menteri negara haram Israel menyeru, sukarelawan untuk memperkukuh pasukan tentera serta polis, dan pada masa mengumumkan penubuhan ‘briged polis sempadan’ baharu.

Naftali Bennett turut menyeru pemilik senjata untuk melengkapkan diri mereka di khalayak ramai selepas lima orang terbunuh di kawasan Yahudi ultra-Ortodoks di Tel Aviv.

“Selepas tempoh sunyi, terdapat letusan keganasan oleh mereka yang ingin memusnahkan kami, mereka yang mahu mencederakan kami dalam pelbagai cara.

“Apa yang diharapkan daripada kamu, warga Israel? Kewaspadaan dan tanggungjawab. Sesiapa yang mempunyai lesen senjata api, inilah masanya untuk membawa pistol.

“Kami juga sedang menilai rangka kerja yang lebih besar untuk melibatkan sukarelawan awam yang ingin menolong dan memberi bantuan,” kata Bennett dalam satu kenyataan video dari rumahnya pada hari Rabu di mana beliau dikuarantin selepas disahkan positif COVID-19.

Kenyataan itu dibuat beberapa jam selepas tembakan pada hari Selasa, yang berlaku beberapa hari selepas dua kejadian serupa menyebabkan enam orang maut dan sejumlah lagi cedera.

Tiga daripada empat penyerang dalam serangan tersebut, yang semuanya maut ditembak selepas itu adalah warga Palestin Israel.

“Kami sedang mengalami gelombang keganasan yang membunuh dan seperti dalam semua gelombang sebelumnya, kali ini kami juga akan mengatasinya,” kata Bennett.

Perdana Menteri berkata kerajaannya bersetuju untuk membentuk ‘briged polis sempadan’ baharu yang akan menjejaki mereka yang pernah mempunyai sebarang kaitan dengan kumpulan pengganas IS. – Agensi


Mudir direman 6 hari disyaki lakukan amang seksual

KOTA BHARU, 27 Zulhijjah 1442H, Jumaat – Seorang mudir pondok yang juga penceramah bebas direman enam hari bermula hari ini bagi membantu siasatan mengenai kes amang seksual terhadap seorang remaja lelaki, Selasa lepas.

Lelaki berusia 33 tahun itu direman bagi membantu siasatan mengikut Seksyen 14(a) Akta Kesalahan-Kesalahan Seksual Terhadap Kanak-kanak 2017.

Ketua Polis Kelantan Datuk Shafien Mamat berkata perintah reman itu dikeluarkan Penolong Pendaftar Mahkamah Majistret Kota Bharu Nor Faezah Abdullah.

Shafien berkata remaja berusia 13 tahun itu membuat laporan polis mengenai kejadian tersebut pada 10.44 malam tadi di Tanah Merah dan susulan itu, suspek ditahan di sebuah rumah di Machang, dekat sini, pada 1 pagi tadi.

“Berdasarkan laporan, kejadian didakwa berlaku di sebuah rumah tanpa nombor di Kampung Sat Tengah pada 8 pagi, Selasa lepas.

“Pada mulanya suspek (mudir) meminta pengadu mengurutnya di ruang tamu sebelum mengajak pengadu masuk ke dalam bilik kerana takut dilihat orang. Suspek dipercayai melakukan amang seksual terhadap pengadu semasa di dalam bilik,” katanya yang dihubungi hari ini. – Bernama


COVID-19: Singapura catat 51 kes baharu, tiga lagi import

SINGAPURA, 10 Muharram 1442H, Sabtu  – Singapura telah mengesahkan sejumlah 51 kes baharu COVID-19 dalam tempoh 24 jam lalu menjadikan jumlah keseluruhan jangkitan di republik itu setakat ini ialah 56,717.

“Berdasarkan siasatan kami setakat ini, terdapat satu kes dalam komuniti yang merupakan pemegang pas kerja,” menurut Kementerian Kesihatan (MOH) Singapura dalam data ringkas yang dikeluarkan di sini, hari ini.

Kementerian itu berkata, terdapat tiga kes import yang kesemuanya telah ditempatkan di bawah Notis Duduk Di Rumah atau diasingkan semasa ketibaan di Singapura.

Dalam data penuh yang dikeluarkan lewat semalam, republik itu telah mengklasifikasikan sejumlah 886 sebagai kes import manakala 2,228 sebagai kes dalam komuniti dan 53,552 sebagai kes yang membabitkan penghuni asrama pekerja.

Sejumlah 55,337 pesakit telah pulih sepenuhnya daripada jangkitan itu dan didiscaj daripada hospital atau fasiliti rawatan komuniti.

Sementara itu, sejumlah 71 kes yang disahkan masih berada di hospital namun tidak ada pesakit ditempatkan di unit rawatan rapi.

Sejumlah 1,231 pesakit yang mempunyai gejala ringan atau secara klinikal sihat namun masih diuji positif COVID-19 telah diasingkan dan sedang menerima rawatan di fasiliti komuniti.

Setakat ini, sejumlah 27 orang meninggal dunia akibat komplikasi susulan jangkitan COVID-19 di republik itu.

Tidak ada kluster baharu dikenal pasti semalam. -Bernama


Ikhlas berikan kelapangan jiwa

SESUATU perkara yang dilakukan dengan ikhlas, ilmu, tekun, sabar dan tawakal akan mendatangkan hasil yang luar biasa.

Perjuangan untuk meruntuhkan jahiliyah dan membina sebuah peradaban tauhid mesti berbekalkan perkara-perkara ini.

Ikhlas akan memberikan kelapangan jiwa dan thabat dalam amal berdepan pelbagai dugaan dan tarikan dunia.

Ilmu menghindarkan daripada terseleweng dan tertipu dengan kerja yang salah atau yang tidak strategik dalam amal Islami.

Tekun membawa kepada kesungguhan mencari reda Allah SWT dalam penugasan untuk disempurnakan dengan sebaik-baiknya menggunakan segala potensi, masa, tenaga, kepakaran dan pengalaman.

Sabar itu rahsia kejayaan para anbiya’ dan salafussoleh dalam perjuangan. Sabar dengan kerenah manusia, sabar dengan panjangnya jalan, sabar menunggu detik kemenangan Islam. Kemenangan Islam itu pasti.

Tawakal adalah kemuncak dalam semua kerja kita, sebagai hamba Allah yang tunduk dan menyerah sepenuhnya kepada-Nya. Sujud yang merdeka.

Mihrab yang menggoncangkan kuasa-kuasa taghut sebagaimana doa Rasulullah SAW sebelum kemenangan Badar.

Ustaz Shuhaib Ar-RumyUstaz Shuhaib Ar-Rumy Selamat
Mantan Ahli Jawatankuasa Pusat gerakan Islam, Ikatan Muslimin Malaysia (ISMA)


Britain kecam Israel luluskan ribuan penempatan haram Yahudi

LONDON, 9 Jamadilakhir 1442H, Jumaat –Britain mengecam keputusan negara haram Israel membina ribuan unit penempatan Yahudi di Baitulmaqdis Timur dan Tebing Barat.

Setiausaha Luar Negerinya, Dominic Raab berkata, tindakan berkenaan memberi risiko kepada penyelesaian dua negara.

“UK (United Kingdom) berulang kali mendesak Israel untuk menghentikan rancangan pembinaan penempatan haram di Tebing Barat.

“Keputusan untuk meneruskan perkara itu di Giat HaMatos (sebuah kawasan di Baitulmqadis) telah memisahkan penduduk Palestin di Baitulmaqdis Timur dari Bethlehem selain mengancam penyelesaian antara dua negara,” katanya menerusi laman Twitter.

Kenyataan itu dikeluarkan setelah Israel pada awal minggu ini bertindak meluluskan 2,572 unit penempatan haram di Baitulmaqdis Timur dan Tebing Barat yang diduduki.

Meskipun sekutu Israel beberapa kali memberi amaran bahawa pembinaan haram itu tidak sah berdasarkan undang-undang antarabangsa, namun negara haram itu tidak mengendahkannya, sebalikanya tetap meneruskan pembinaan penempatan itu.

Di sebalik memberi alasan pembinaan itu sebagai proses perdamaian, Israel sememangnya mahu menjajah seluas mungkin tanah Palestin.

Selain Britain, beberapa negara lain termasuk Itali, Perancis dan Arab Saudi turut mengutuk tindakan meluluskan penempatan haram berkenaan. -Agensi


PRN Johor: Ng Yew Aik diumum calon MCA di DUN Puteri Wangsa

YONG PENG, 23 Rejab 1443H, Jumaat – Presiden MCA Datuk Seri Dr Wee Ka Siong hari ini mengumumkan calon terakhir parti itu yang bakal bertanding bagi kerusi Dewan Undangan Negeri (DUN) Puteri Wangsa pada Pilihan Raya Negeri (PRN) Johor akan datang.

Wee berkata Ketua MCA Bahagian Tebrau Ng Yew Aik akan mewakili Barisan Nasional (BN) bagi kerusi berkenaan.

Beliau membuat pengumuman itu pada Sambutan Ulang Tahun MCA ke-73 yang diadakan di Dewan Persatuan Akhlak Che Ann Khor Yong Peng di sini.

Bercakap kepada pemberita, Wee berkata MCA mendapat kerusi DUN Puteri Wangsa buat kali pertama dan berjanji akan bekerja kuat bagi memastikan kemenangan BN dalam PRN Johor ini.

Katanya, jentera PRN MCA telah bersiap sedia untuk membantu semua calon BN tanpa mengira parti komponen sama ada UMNO atau MIC agar BN mendapat mandat untuk memimpin negeri Johor.

Beliau menyifatkan kemenangan MCA pada PRN Johor sangat penting memandangkan parti kaum Cina tidak memiliki sebarang kerusi DUN selepas Pilihan Raya Umum ke-14.

“Ini sangat penting kerana dalam komposisi kerajaan Johor yang dipilih pada 2018, MCA ketinggalan, kita tidak ada wakil MCA.

“Jadi kita harus menebus kekalahan dan mencerminkan masyarakat majmuk Johor agar tiada kaum yang tertinggal dalam arus pembangunan negara,” katanya

Beliau juga memaklumkan daripada 15 calon MCA yang diketengahkan dalam PRN Johor, 10 calon adalah muka baharu yang dilihat dapat meraih keyakinan pengundi muda.

Semalam, Wee mengumumkan 14 daripada 15 calon parti itu yang akan bertanding dalam PRN Johor pada 12 Mac. – Bernama


Dakwa sebelum PRN cubaan bunuh karakter MB Kedah?

BANGI, 2 Muharam 1445H, Khamis – Penahanan Menteri Besar Kedah, Datuk Seri Muhammad Sanusi Md Nor tidak melemahkan perjuangan PAS sebaliknya mampu menarik lebih ramai lagi sokongan rakyat terhadap parti tersebut.

Mursyidul Am PAS, Datuk Hashim Jasin berkata, penahanan Sanusi kali ini menampakkan tindakan tergesa-gesa menjelang Pilihan Raya Negeri (PRN).

“Penahanan terhadap Menteri Besar Kedah dengan terus mendakwa ketika siasatan masih dilakukan dipertikai rakyat.

“Yang berlaku itu seperti tindakan terlalu tergesa-gesa khususnya ketika PRN semakin menjelang tiba.

“Apa pun kita hormati proses perundangan dan ahli PAS diminta supaya terus bertenang dan elak lakukan sebarang provokasi yang boleh mengeruhkan lagi keadaan,” katanya seperti dipetik harakahdaily.net.

Beliau tidak menolak kemungkinan ia adalah permainan politik kerajaan bagi membunuh karakter Menteri Besar Kedah terutamanya menjelang PRN.

Beliau turut mempersoalkan adakah tidak ada masa yang lebih sesuai dikenakan pendakwaan tersebut atau selepas sahaja selesai PRN.

Atas sebab itu katanya, rakyat perlu terjemahkan sokongan pada PRN 12 Ogos ini termasuk peluang terbuka luas bagi menguasai Selangor.

Kelmarin, Muhammad Sanusi ditahan anggota polis kira-kira 3 pagi selepas didakwa atas dua tuduhan mengeluarkan kata-kata menghasut dalam satu ceramah politik, minggu lalu.

Beliau didakwa menghina Sultan Selangor apabila membandingkan urusan pelantikan beliau sebagai Menteri Besar Kedah dan Datuk Seri Amirudin Shari sebagai Menteri Besar Selangor.


MB Johor bentang dapatan penyelarasan cuti hujung minggu kepada Sultan Ibrahim

BANGI, 12 Muharram 1444H, Rabu – Kerajaan Johor membentangkan hasil dapatan tentang penyelarasan hari cuti hujung minggu kepada Sultan Johor, Sultan Ibrahim Sultan Iskandar, hari ini.

Menteri Besar Johor, Datuk Onn Hafiz Ghazi berkata, pembentangan hasil dapatan kepada Sultan Ibrahim bertujuan untuk mendapatkan pertimbangan baginda dalam perkara berkenaan.

“Syukur Alhamdulillah, patik telah membentangkan hasil dapatan kerajaan negeri mengenai penyelarasan cuti hari minggu untuk pertimbangan Tuanku Sultan Johor.

“Insya-Allah Tuanku akan membuat pertimbangan yang terbaik untuk rakyat Bangsa Johor. Menjunjung Kasih Tuanku,” katanya dalam satu kenyataan, hari ini.

Sebelum ini, Onn Hafiz memberitahu, penyelarasan hari cuti hujung minggu Johor akan memberi kesan kepada 93 peratus rakyat negeri ini yang majoriti merupakan pekerja sektor swasta.

Keputusan tersebut nanti juga bakal melibatkan seramai 576,691 murid dan pelajar di seluruh negeri ini.

Katanya, keputusan yang bakal dibuat akan membabitkan 576,691 pelajar dan 1.764 juta tenaga kerja di Johor dengan majoritinya, iaitu 93 peratus adalah sektor swasta.

Pada 14 Jun lalu, Onn Hafiz memaklumkan, kerajaan negeri akan mengkaji semula penetapan hari cuti hujung minggu negeri berkenaan yang ketika ini ditetapkan pada Jumaat dan Sabtu.

Kajian tersebut dibuat ekoran terdapat keluhan daripada masyarakat mengenai perbezaan hari cuti sektor swasta dan kerajaan selain bagi memastikan ibu bapa dan anak-anak dapat berehat pada hari yang sama.


PRN: UMNO putuskan agihan kerusi hujung Mei

KUALA LUMPUR, 7 Zulkaedah 1444H, Sabtu – Agihan kerusi untuk parti politik dalam Kerajaan Perpaduan bagi Pilihan Raya Negeri (PRN) di Kedah, Negeri Sembilan, Pulau Pinang, Selangor, Kelantan dan Terengganu akan dimuktamad hujung Mei ini, kata Ahli Majlis Tertinggi (MT) UMNO, Datuk Seri Bung Moktar Radin.

“(Agihan kerusi) Belum muktamad dan di peringkat negeri, diminta bincang dan belum diputuskan… ,” katanya selepas menghadiri mesyuarat MT parti itu yang dipengerusikan oleh Presiden UMNO, Datuk Seri Dr Ahmad Zahid Hamidi di Menara Dato Onn, Pusat Dagangan Dunia Kuala Lumpur di sini malam tadi.

Beliau berkata, mesyuarat itu turut membincangkan hala tuju dan perancangan untuk memperkasa parti dalam berhadapan dengan PRN.

Dewan Undangan Negeri (DUN) Selangor, Kelantan dan Terengganu bakal mencapai tempoh matang dan terbubar secara automatik pada akhir Jun ini manakala Kedah, Negeri Sembilan dan Pulau Pinang akan terbubar pada Julai serta Ogos.

Suruhanjaya Pilihan Raya sebelum ini menyatakan bahawa PRN di keenam-enam negeri sesuai dilaksana pada Ogos selepas kesemua DUN mencapai tempoh matang.

Seorang lagi Ahli MT UMNO, Datuk Dr Mohd Puad Zarkashi pula berkata, mesyuarat turut mendengar penjelasan Ahli Parlimen Pontian, Datuk Seri Ahmad Maslan berhubung saranan beliau agar ahli parti itu mengundi DAP pada PRN kali ini.

“Ahmad Maslan beri penjelasan bahawa dia sebenarnya mengajak ahli menyokong calon Kerajaan Perpaduan, itu sahaja… tiada sebut pasal DAP pun… Kita terimalah penjelasan itu. Kita nak Kerajaan Perpaduan kekal hingga cukup penggal,” katanya.- Bernama


JAWI pantau individu Islam tidak hormati bulan Ramadan

PUTRAJAYA, 1 Ramadan 1442H, Selasa  – Jabatan Agama Islam Wilayah Persekutuan (JAWI) akan tetap menjalankan pemantauan dan penguatkuasaan terhadap umat Islam yang tidak menghormati bulan Ramadan termasuk makan di tempat awam, sekalipun tiga Willayah Persekutuan kini berada di bawah Perintah Kawalan Pergerakan (PKP) Bersyarat dan PKP Pemulihan.

Timbalan Menteri di Jabatan Perdana Menteri (Hal Ehwal Agama) Datuk Ahmad Marzuk Shaary berkata, penguatkuasaan, pemantauan dan operasi akan dibuat pada bila-bila masa.

“Kerja-kerja penguatkuasaan berjalan seperti biasa dan kita juga akan buat operasi berdasarkan aduan yang diterima,” katanya kepada media selepas merasmikan Program Kembara Al- Amin di sini hari ini.

Ahmad Marzuk berkata tindakan turut diambil terhadap premis perniagaan atau restoran yang menjual makanan kepada golongan itu.

Mereka akan diambil tindakan menurut Seksyen 15, Akta Kesalahan Jenayah Syariah (Wilayah Persekutuan) 1997 yang memperuntukkan  hukuman denda hingga RM1,000 atau dipenjarakan maksimum enam bulan atau kedua-duanya, jika sabit kesalahan.

Mengenai Program Kembara Al-Amin itu, Ahmad Marzuk berkata program digital yang bermula hari ini hingga 12 Mei depan menampilkan 13 segmen berkonsepkan bual bicara, videografi, peraduan, doa dan zikir, disiarkan melalui media sosial Jabatan Kemajuan Islam Malaysia (Jakim) dan Pusat Pungutan Zakat Majlis Agama Islam Wilayah Persekutuan (PPZ-MAIWP).

Di bawah program itu juga, Jakim melancarkan Skuad Kembara Al-Amin yang akan turun padang menyantuni kumpulan asnaf, B40 dan barisan hadapan sepanjang bulan Ramadan ini. -Bernama


Panglima ATM Affendi Buang terima anugerah ketenteraan tertinggi Singapura

SINGAPURA, 14 Rejab 1443H, Rabu – Panglima Angkatan Tentera Malaysia (ATM) Jeneral Tan Sri Affendi Buang dikurniakan anugerah ketenteraan tertinggi Singapura, Darjah Utama Bakti Cemerlang (Tentera) [(Perintah Perkhidmatan Terbilang (Tentera)], oleh Presiden Halimah Yacob di Istana petang tadi.

Upacara pengurniaan itu turut dihadiri Menteri Pertahanan, Dr Ng Eng Hen; Menteri Negara Kanan Pertahanan, Heng Chee How dan Zaqy Mohamad; Setiausaha Tetap (Pertahanan), Chan Heng Kee; Panglima Angkatan Pertahanan, Leftenan Jeneral Melvyn Ong, serta pegawai kanan kerajaan dan pegawai tentera dari Singapura dan Malaysia.

Dalam satu kenyataan, Kementerian Pertahanan Singapura memaklumlan pengurniaan pingat itu sebagai menghargai sumbangan besar Afendi dalam meningkatkan kerjasama pertahanan antara kedua-dua negara.

Di bawah kepimpinan Affendi, Angkatan Bersenjata Singapura (SAF) dan ATM terus mengukuhkan hubungan pertahanan yang sekian lama terjalin melalui latihan dua hala seperti Latihan Malapura, Latihan SEMANGAT BERSATU, dan Latihan SAREX MALSING, pertukaran profesional dan kursus latihan silang.

“Interaksi itu telah membolehkan kedua-dua angkatan tentera menjalin hubungan dan kepercayaan yang lebih erat,” menurut kementerian itu.

Kenyataan itu menyatakan komitmen padu Affendi terhadap kerjasama pertahanan serantau juga menyaksikan SAF dan ATM bekerjasama rapat dalam platform seperti Rondaan Selat Melaka, Perjanjian Pertahanan Lima Kuasa, dan Mesyuarat Menteri-Menteri Pertahanan ASEAN (ADMM)/ADMM-Plus untuk meningkatkan keselamatan dan kestabilan serantau.

Affendi, yang berada di Singapura dari 15 hingga 17 Feb turut mengadakan kunjung hormat ke atas Perdana Menteri Lee Hsien Loong.

Terdahulu, Affendi memeriksa kawalan kehormat, dan mengadakan pertemuan dengan Dr Ng dan Ong di Kementerian Pertahanan.

Pada pertemuan itu, kedua-dua pihak menegaskan semula hubungan pertahanan dua hala yang mesra dan telah lama terjalin serta membincangkan respons kedua-dua negara terhadap cabaran keselamatan serantau.

Affendi turut melawat Pertunjukan Udara Singapura 2022 di Pusat Pameran Changi semalam. – Bernama


Syor 3 TPM: Netizen hentam Guan Eng, anggap bazir duit negara

BANGI, 26 Muharram 1443H, Sabtu – Malaysia mungkin boleh memiliki tiga Timbalan Perdana Menteri sekiranya Pakatan Harapan (PH) kembali berkuasa di peringkat Persekutuan.

Setiausaha Agung DAP, Lim Guan Eng berkata, cadangan tiga jawatan Timbalan Perdana Menteri merangkumi pemimpin dari Sabah, Sarawak dan Semenanjung boleh direalisasikan jika PH kembali memerintah negara.

Katanya, menafikan jawatan nombor dua negara itu seolah-olah menafikan hak rakyat dari kedua-dua negeri berkenaan.

“Saya secara peribadi tiada bantahan jika cadangan demikian. Mengapa setidaknya ada Timbalan Perdana Menteri dari Sabah dan Sarawak kerana kita semua rakyat Malaysia,” kata Guan Eng.

Bagaimanapun, kenyataan Guan Eng itu dikritik rata-rata pengguna maya yang menyifatkan pelantikan sehingga tiga Timbalan Perdana Menteri sebagai satu pembaziran.

Malah, sebahagian netizen juga tidak sanggup lagi kembali ke zaman pemerintahan kerajaan PH, yang disifatkan ‘mimpi ngeri’ bagi mereka.

“Kalau wujudkan tiga TPM, kena buat tiga bilik khas. Belum lagi perjawatan untuk support setiap TPM. Dengan kos renovate tiga bilik, tambah lagi emolumen geng pejabat TPM, mahu ratus ribu sebulan,” kata Arelong Jmd.

“Masih ingat lagi manifesto bukan kitab suci. Nanti bila memerintah cakap lagi janji dimungkiri,” kata Aprah Hizon.

“Untuk apa? Meraih undi dan sokongan? Saya dari Sabah tapi tidak bersetuju. Pembaziran duit rakyat. Hasil tidak ada!,” kata Ramli Osman.

Sebahagian netizen juga menegaskan bahawa sebarang tawaran yang disebut PH ketika ini sudah tidak lagi boleh dipercayai, ekoran kegagalan mereka melunaskannya ketika 22 bulan mentadbir.

“Nak tarik undi guna isu macam ni. Apasal ada beza-beza Semenanjung dengan Borneo? Kita satu negara, tak patut wujudkan pemikiran begini. Nak menghasut,” tulis Muhammad Luqman.

“Inilah antara watak yang gila kuasa. Dalam saat begini masih bercakap tentang kuasa. Kami di Sarawak bukan berjuang untuk jawatan tertinggi dalam kerajaan, tetapi untuk keseimbangan, keselamatan dan kesejahteraan bukannya dipergunakan untuk tujuan politik seperti kamu,” kata Ajma Jaya.


OPR naik kepada 3.0 peratus

KUALA LUMPUR, 12 Syawal 1444H, Rabu – Jawatankuasa Dasar Monetari (MPC) Bank Negara Malaysia (BNM) dalam mesyuarat hari ini telah menaikkan Kadar Dasar Semalaman (OPR) sebanyak 25 mata asas kepada 3.00 peratus.

Kadar tertinggi dan terendah koridor bagi OPR turut ditingkatkan masing-masing kepada 3.25 peratus dan 2.75 peratus.

BNM dalam satu kenyataan berkata, ekonomi global terus didorong oleh permintaan domestik yang berdaya tahan disokong oleh keadaan pasaran buruh yang mantap dan pemulihan ekonomi China yang lebih baik daripada jangkaan.

“Bagaimanapun, ekonomi global terus terjejas oleh tekanan kos dan kadar faedah yang lebih tinggi. Inflasi keseluruhan menurun namun inflasi teras terus melebihi purata yang pernah dicatatkan sebelum ini.

“Pendirian dasar monetari bagi kebanyakan bank pusat dijangka kekal ketat. Prospek pertumbuhan terus bergantung pada risiko pertumbuhan menjadi lebih perlahan, terutamanya oleh ketegangan geopolitik yang semakin meruncing, inflasi sebenar yang lebih tinggi daripada jangkaan dan keadaan pasaran kewangan yang menjadi ketat secara ketara termasuk berikutan tekanan yang berterusan dalam sektor perbankan,” kata bank pusat itu lagi.

Bagi ekonomi Malaysia, perkembangan terkini menunjukkan perkembangan selanjutnya dalam aktiviti ekonomi pada suku pertama 2023 selepas prestasi kukuh semasa 2022.

“Walaupun eksport dijangka sederhana, pertumbuhan pada 2023 akan didorong oleh permintaan domestik,” katanya.

BNM juga menekankan bahawa perbelanjaan isi rumah kekal berdaya tahan, disokong oleh keadaan pasaran buruh yang lebih baik berikutan pengangguran terus berkurangan ke paras sebelum pandemik, dengan peningkatan ketibaan pelancong dijangka meningkatkan aktiviti berkaitan pelancongan.

Projek infrastruktur berbilang tahun yang terus dilaksanakan akan menyokong aktiviti pelaburan. Keadaan kewangan domestik juga terus kondusif untuk pengantaraan kewangan tanpa tanda-tanda pengetatan berlebihan yang mempengaruhi aktiviti penggunaan dan pelaburan.

BNM berkata, risiko kepada prospek pertumbuhan domestik agak seimbang, dengan risiko peningkatan terutamanya berpunca daripada faktor domestik seperti aktiviti pelancongan yang lebih mantap daripada jangkaan dan pelaksanaan projek, termasuk daripada Bajet 2023 yang dibentangkan semula, manakala risiko penurunan berpunca daripada pertumbuhan global yang lebih lemah daripada jangkaan dan keadaan pasaran kewangan global yang lebih tidak menentu.

Seperti yang dijangka, inflasi keseluruhan menunjukkan trend menurun pada bulan-bulan kebelakangan ini disebabkan oleh faktor kos yang menurun.

Inflasi keseluruhan dan inflasi teras diramalkan sederhana sepanjang 2023, berpurata antara 2.8 peratus hingga 3.8 peratus.

“Bagaimanapun, inflasi teras akan kekal pada paras kemuncak berikutan keadaan permintaan yang kukuh. Kawalan harga dan subsidi bahan api sedia ada akan terus membendung sebahagian daripada tekanan inflasi yang bertambah,” katanya.

Imbangan risiko terhadap prospek inflasi cenderung ke arah inflasi menjadi lebih tinggi dan akan bergantung pada sebarang perubahan pada dasar dalam negeri termasuk mengenai subsidi dan kawalan harga, perkembangan pasaran kewangan serta harga komoditi global.

“Dengan prospek pertumbuhan domestik kekal berdaya tahan, MPC menilai bahawa sudah tiba masanya untuk menormalkan lagi tahap akomodasi kewangan. Dengan keputusan ini, MPC telah menarik balik rangsangan monetari yang bertujuan untuk menangani krisis Covid-19 dalam menggalakkan pemulihan ekonomi.

“Susulan kekukuhan ekonomi Malaysia yang berterusan, MPC juga mengakui perlunya pendirian dasar monetari yang wajar bagi mengelakkan risiko ketidakseimbangan kewangan pada masa hadapan,” katanya.

Pada tahap OPR semasa, pendirian dasar monetari kekal agak akomodatif dan terus menyokong pertumbuhan ekonomi.

“MPC akan terus memastikan pendirian dasar monetari kekal konsisten dengan prospek inflasi dan pertumbuhan dalam negeri,” katanya. -Bernama


Guna teknologi ‘Blockchain’, sijil vaksinasi tidak boleh diduplikasi

KUALA LUMPUR, 8 Jamadilakhir 1443H, Selasa  – Sijil vaksinasi COVID-19 di aplikasi MySejahtera tidak boleh diduplikasi kerana ia menggunakan teknologi “blockchain” yang menjamin ketulenan sijil itu.

Menteri Sains, Teknologi dan Inovasi (MOSTI) Datuk Seri Dr Adham Baba bagaimanapun berkata, pemalsuan sijil vaksin yang berlaku di Terengganu baru-baru ini disebabkan oleh masalah integriti pihak tidak bertanggungjawab.

Katanya, isu sijil vaksinasi palsu hanya boleh timbul jika pihak yang mengendalikan vaksinasi itu menyalahgunakan kuasa seperti mengemas kini MySejahtera tanpa memberi sebarang suntikan.

“Sebagaimana kita maklum, polis telah membongkar kegiatan sijil vaksinasi palsu yang dipercayai didalangi doktor klinik swasta,” katanya selepas melancarkan Platform E-Skrol Menggunakan Teknologi “Blockchain” untuk Graduan Universiti Islam Antarabangsa Malaysia (UIAM) hari ini.

Semalam, Polis Diraja Malaysia menahan seorang doktor sebuah klinik swasta selepas disyaki mengeluarkan sijil vaksinasi COVID-19 palsu di Marang, Sabtu lepas.

Sehubungan itu, Dr Adham berkata, MOSTI akan menyerahkan perkara itu kepada polis untuk siasatan dan tindakan lanjut.

Mengulas lanjut, beliau berkata teknologi terkini “blockchain” itu selamat dan melindungi data peribadi masyarakat serta ketulenan sijil vaksinasi COVID-19 tidak boleh diragui.

Mengenai majlis pelancaran platform e-Skrol, beliau berkata, UIAM dengan kerjasama MOSTI dan Kementerian Pengajian Tinggi (KPT) boleh berkongsi kepakaran dalam pembangunan e-Skrol supaya penggunaannya diperluaskan di institut pengajian tinggi awam dan swasta dalam dan luar negara.

Katanya, sistem yang dibangunkan UIAM itu bukan sahaja dapat membantu menangani masalah pemalsuan skrol yang berleluasa, tetapi juga akan memudahkan pengesahan skrol graduan UIAM di dalam dan luar negara.

Mengenai penggunaan platform e-Skrol itu, beliau berkata graduan UIAM, majikan dan orang awam yang memerlukan pengesahan skrol ijazah hanya perlu mengakses laman portal yang disediakan bagi mendapatkan pengesahan secara dalam talian.

“Dengan adanya sistem e-Skrol yang menggunakan teknologi “blockchain” ini, MOSTI percaya keyakinan majikan terhadap graduan dapat dipertingkatkan khususnya bagi pengambilan pekerja di organisasi dan syarikat masing-masing,” katanya. – Bernama


Jumlah kes baharu di Sarawak kembali cecah empat digit

KUCHING, 27 Rejab 1443H, Selasa – Jumlah kes baharu COVID-19 di Sarawak meningkat mendadak kepada empat digit apabila 1,248 kes dilaporkan hari ini berbanding 442 semalam.

Jawatankuasa Pengurusan Bencana Negeri Sarawak dalam kenyataan hari ini memaklumkan, tiga daerah mencatat jumlah kes tiga angka iaitu Kuching dengan 430 diikuti Miri (238) dan Sibu (180).

Menurut kenyataan itu, 11 daerah mencatat antara 10 hingga 82 kes baharu manakala 21 daerah lagi merekodkan antara satu hingga sembilan kes.

Kenyataan itu menyebut angka kes baharu menjadikan jumlah kumulatif jangkitan wabak tersebut di Sarawak sebanyak 261,060.

Daripada jumlah kes baharu itu, 18 dikategorikan di bawah jangkitan paru-paru, memerlukan oksigen dan bantuan pernafasan atau ventilator. – Bernama


Bendera terbalik: Maaf saja tak cukup, perlu tindakan!

Oleh Fazleen Safina

BANGI, 26 Zulhijjah 1441H, Ahad – Tindakan memasang Jalur Gemilang secara terbalik – walaupun atas alasan tidak sengaja – tidak boleh dimaafkan kerana insiden sama kerap berulang, seolah-olah hanya kesilapan biasa.

Presiden Kelab Veteran Komando Malaysia, Sani Othman berkata, bendera Malaysia adalah maruah dan lambang kebanggaan negara yang tidak boleh dipermainkan sesukati hati.

“Jangan maafkan pelaku, yang penting ambil tindakan tegas ke atas mereka. Polis harus siasat dan tak perlu tegur lagi.

“Kalau tidak tahu pasang bendera boleh tanya orang lain dan ianya sangat mudah,” katanya tegas ketika dihubungi Ismaweb.net.

Beliau berkata demikian mengulas beberapa insiden Jalur Gemilang yang dipasang secara terbalik sejak kebelakangan ini.

Minggu lalu, sebuah sekolah di Batu 4, Jalan Kapar tular kerana menggantung Jalur Gemilang pada dinding secara terbalik.

Insiden sama juga turut berlaku di sekolah jenis kebangsaan di Kluang, Johor apabila bendera Malaysia dikibarkan secara terbalik pada tiang bendera sekolah berkenaan.

Kelmarin, tular lagi sekeping gambar apabila bendera Malaysia dipasang secara terbalik di sebuah restoran di Tawau, Sabah.

Ketua Polis Daerah Tawau dilaporkan berkata, hasil siasatan mendapati pemasangan jalur gemilang secara terbalik itu tidak disengajakan.

“Pemasangan bendera itu dilakukan oleh pekerja restoran terbabit yang secara tidak sengaja terbalik,” katanya.

Mengulas lanjut, Sani menyifatkan undang-undang di negara ini terlalu ‘lembut’ dalam mengambil tindakan ke atas pelaku yang memasang bendera Malaysia secara terbalik.

“Jangan manjakan dan jangan terlalu baik. Kerajaan termasuk pengamal undang-undang perlu bertegas dan jangan bersikap sambil lewa.

Beliau turut memberi contoh denda yang boleh dikenakan ke atas pelaku adalah sebanyak RM5,000.

Katanya, denda berkenaan akan memberi peringatan kepada sesiapa sahaja untuk lebih berhati-hati.

“Kali kedua beri amaran. Jika kali ketiga dipersendakan, kerajaan perlu buat tindakan lebih drastik,” katanya.


Dewan Rakyat bincang inisiatif bantu pekebun kecil getah, isu Palestin

KUALA LUMPUR, 11 Rabiulakhir 1445H, Khamis – Inisiatif kerajaan bagi membantu pekebun kecil getah yang berhadapan cabaran harga getah rendah dan konflik di Palestin antara isu yang akan dibincangkan pada persidangan Dewan Rakyat hari ini.

Menurut Aturan Urusan Mesyuarat di laman sesawang Parlimen, Datuk Adnan Abu Hassan (BN-Kuala Pilah) meminta Menteri Perladangan dan Komoditi menyatakan langkah-langkah dan inisiatif yang sedang dan akan dilaksanakan oleh kementerian itu bagi membantu pekebun kecil getah yang berhadapan cabaran harga getah yang rendah.

Perkara itu akan diajukan Adnan pada sesi Waktu Pertanyaan Menteri.

Selain itu Ahmad Fadhli Shaari (PN-Pasir Mas) bertanyakan kepada Menteri Luar tentang kerajaan yang masih belum menyatakan pendirian dan tindakan lebih tegas dalam isu konflik di Palestin seperti mendesak agar Benjamin Netanyahu dihadapkan ke Mahkamah Jenayah Antarabangsa.

Suhaizan Kaiat (PH-Pulai) pula mengutarakan soalan kepada Menteri Pengangkutan berkaitan ridership perkhidmatan Keretapi Tanah Melayu Berhad Shuttle Tebrau antara JB Sentral dan Woodlands, Singapura serta ingin tahu sama ada kerajaan sedia berunding dengan Singapura untuk menambah kapasiti perkhidmatan itu daripada 36 trip dua hala kepada sekurang-kurangnya 50 trip.

Turut dijadualkan, Wong Chen (PH-Subang) pada sesi soal jawab meminta Menteri Pengangkutan menyatakan peratusan pelaksanaan sistem pembayaran terbuka dalam rangkaian pengangkutan awam Lembah Klang terutamanya seperti Transit Aliran Ringan (LRT), Transit Aliran Massa (MRT) dan bas Rapid KL.

Datuk Seri Doris Sophia Brodi (GPS-Sri Aman) pula meminta Menteri Pembangunan, Wanita, Keluarga dan Masyarakat menyatakan status terkini penubuhan Jabatan Pembangunan Kanak-Kanak seperti yang diumumkan semasa pembentangan Belanjawan 2023.

Persidangan hari ini juga akan menyambung sesi perbahasan Belanjawan 2024 yang memasuki minggu kedua, selepas ia dibentangkan oleh Perdana Menteri Datuk Seri Anwar Ibrahim pada 13 Oktober lepas.

Berdasarkan takwim Dewan Rakyat, Rang Undang-Undang Perbekalan 2024 itu akan dibahas di peringkat dasar selama lapan hari, sebelum sesi jawapan oleh menteri selama empat hari bermula 30 Oktober ini.

Ahli Parlimen akan mengambil bahagian dalam perbahasan rang undang-undang berkenaan di peringkat jawatankuasa selama 12 hari bermula 6 November ini.

Persidangan Dewan Rakyat kali ini berlangsung selama 32 hari bermula 9 Oktober hingga 30 November ini.- Bernama


Sukar untuk Zahid dicalon jawatan PM kerana kluster mahkamah

Oleh Athirah Huda Zalhe

BANGI, 2 Muharram 1443H, Rabu – Beban kes mahkamah yang dihadapi Datuk Seri Ahmad Zahid Hamidi mungkin menjadi faktor penghalang untuk Presiden UMNO itu melangkah ke depan mengetuai penjajaran baharu parti politik atau sebagai calon Perdana Menteri.

Apatah lagi, dalam konteks UMNO kini yang hanya mempunyai 13 hingga 14 kerusi, tidak termasuk Ahli Parlimen yang nekad bersama Perikatan Nasional (PN).

Justeru, Ahmad Zahid tiada pilihan lain selain membentuk kerjasama dengan parti pembangkang atau membuat jajaran baharu bersama PN, kata penganalisis politik, Prof Dr Nik Ahmad Kamal Nik Mahmood.

“Penjajaran dengan Pakatan Harapan (PH) misalnya mungkin sukar kerana janji beliau kepada UMNO untuk tidak bekerjasama dengan Datuk Seri Anwar Ibrahim dan DAP.

“Namun, ada ura-ura untuk mencari sokongan dengan sebahagian dari PH iaitu DAP dan Amanah dan parti-parti lain seperti parti Tun Mahathir.

“Dengan DAP mungkin sukar kerana akar umbi UMNO akan menolaknya mentah-mentah. Mungkin kerjasama dengan Tun M dan parti Amanah boleh menjadi,” katanya kepada Ismaweb.net, hari ini.

Bagaimanapun, beliau berpendapat bahawa pertuduhan mahkamah yang dihadapi Ahli Parlimen Bagan Datuk itu menjadi tembok penghalang untuk beliau mengetuai penjajaran parti-parti politik itu, apatah lagi dicalon menjadi Perdana Menteri.

“Pandangan saya, Ahmad Zahid mempunyai cita-cita besar untuk dilantik sebagai PM.

“Tetapi, saya pasti parti-parti politik lain yang mahu beliau ‘pancing’ akan berfikir dua kali sebelum bekerjasama dengan UMNO dan Ahmad Zahid,” katanya.

Dr Nik Ahmad Kamal turut melihat satu lagi perspektif berbeza iaitu Ahmad Zahid membentuk kerjasama dengan PN sebelum undi tidak percaya pada September ini, namun bersyaratkan beliau mengganti Tan Sri Muhyiddin Yassin sebagai Perdana Menteri.

“Isunya masih sama iaitu kes-kes beliau di mahkamah akan dijadikan alasan untuk menolak apa jua bentuk kerjasama.

“Saya melihat percaturan yang ingin Ahmad Zahid aturkan sukar bagi beliau dan juga bakal rakan kongsi kerana isu mahkamah yang dihadapi ketika ini.

“Sebarang kompromi kepada kes-kes tersebut menampakkan wujud konspirasi yang bertentangan dengan kedaulatan undang-undang dan akan menaikkan kemarahan rakyat,” katanya.

Semalam, media melaporkan bahawa Ahmad Zahid dijangka menawarkan diri sebagai calon Perdana Menteri sekiranya Muhyiddin gagal memperoleh sokongan majoriti di Parlimen atau membuat keputusan meletak jawatan.

Walaupun UMNO tidak memiliki jumlah sokongan yang mencukupi, Ahmad Zahid didakwa akan memujuk Ahli-Ahli Parlimen dari Gabungan Parti Sarawak (GPS), PAS dan Parti Pribumi Bersatu Malaysia (Bersatu) untuk menyokong beliau.


Pelaksanaan e-kerajaan: Bilangan penjawat awam dijamin kekal

SANDAKAN, 11 Muharram 1442H, Ahad  – Perdana Menteri Tan Sri Muhyiddin Yassin hari ini memberi jaminan jumlah penjawat awam seramai 1.6 juta di seluruh negara tetap dikekalkan, meskipun sistem kerajaan elektronik (e-kerajaan) dilaksanakan.

Beliau berkata, ini kerana penjawat awam masih diperlukan untuk melakukan tugas-tugas lain bagi meningkatkan lagi keberkesanan penyampaian perkhidmatan, justeru tidak timbul isu pengurangan jumlah sedia ada.

“Sebagai contoh, sebelum ini ada tiga orang untuk satu tugas, tetapi apabila e-government (e-kerajaan) dilaksanakan, hanya seorang akan menjalankan tugas itu, manakala dua orang lagi boleh buat tugas yang lain,” katanya pada satu majlis perjumpaan bersama penjawat awam Sandakan, di sini.

Muhyiddin berkata, penggunaan teknologi sememangnya tidak boleh dielakkan, namun pada masa sama tenaga penjawat awam diperlukan untuk meningkatkan lagi produktiviti dan kualiti perkhidmatan.

Beliau berkata demikian ketika menjawab pertanyaan seorang penjawat awam yang ingin tahu sama ada bilangan tenaga kerja sektor  awam sedia ada akan dikurangkan jika sistem e-kerajaan dilaksanakan.

Muhyiddin bagaimanapun mengakui akan terdapat perubahan dalam tugas penjawat awam apabila sistem itu dilaksanakan, namun teknologi itu akan memberi nilai tambah kepada penyampaian perkhidmatan.

Katanya, beliau juga berpuas hati dengan prestasi penjawat awam, namun yakin mutu dan prestasi dapat ditingkatkan lagi sejajar dengan perkembangan semasa.

Muhyiddin berada di Sabah dalam rangka lawatan rasmi dua hari bermula semalam. -Bernama


Wanita Pertama Turki gesa henti peperangan di Ukraine

ANKARA, 25 Zulhijjah 1443H, Isnin – Wanita Pertama Turki, Emine Erdogan menggesa masyarakat antarabangsa bersatu dalam usaha menamatkan konflik di Ukraine.

Beliau berkata, Ankara akan menggunakan segala usaha termasuk hubungan diplomatik di peringkat tertinggi dalam menangani peperangan berkenaan.

Emine berkata demikian menerusi pesanan video pada Sidang Kemuncak Kedua Wanita Pertama yang diadakan di Kiev.

Emine yakin Ukraine mampu dibangunkan semula selepas musnah akibat peperangan dahsyat, sekiranya semua pihak bekerjasama menangani krisis itu.

Konflik di Ukraine telah menyebabkan jumlah pelarian di seluruh dunia meningkat sehingga 100 juta, sekali gus memberi kesan kepada semua terutama kepada wanita dan kanak-kanak yang tidak bersalah.

“Turki kini menampung 1,300 mangsa pelarian termasuk anak-anak yatim,” katanya.

Selepas menerima surat daripada Presiden Volodymyr Zelenskiy, Emine berkata, suaminya terus melancarkan inisiatif dengan memberikan sokongan psikologi dan aktiviti kebudayaan yang bagi mengurangkan trauma yang dialami.

Terbaharu, Institut Yunus Emre Turki juga telah memulakan kursus bahasa Turki kepada kira-kira 1,200 kanak-kanak yang merupakan mangsa peperangan.

Sementara itu dalam usaha bantuan kemanusiaan pula, Emine berkata, Turki sehingga kini telah menghantar 100 trak bantuan ke Ukraine dan Moldova – Agensi.


Malaysia takkan alami kegawatan ekonomi tahun ini

KUALA LUMPUR, 13 Syaaban 1444H, Isnin – Malaysia dijangka tidak akan mengalami kegawatan ekonomi pada tahun ini meskipun berdepan cabaran ketidaktentuan global, kata Timbalan Menteri Kewangan I, Datuk Seri Ahmad Maslan.

Beliau berkata, takrifan kegawatan atau kemelesetan ekonomi secara teknikal adalah apabila sesebuah negara mengalami penguncupan ekonomi iaitu pertumbuhan negatif suku tahunan sebanyak dua kali berturut-turut.

“Berdasarkan prestasi pertumbuhan ekonomi pada kadar 8.7 peratus tahun lepas, kerajaan menjangkakan ekonomi Malaysia akan berkembang sekitar 4.5 peratus pada tahun ini.

“Malah, Tabung Kewangan Antarabangsa (IMF) dan Bank Dunia turut mengunjurkan kadar pertumbuhan ekonomi Malaysia pada 2023 sekitar 4.4 peratus dan 4.0 peratus,” katanya pada sesi soal jawab di Dewan Rakyat hari ini.

Beliau menjawab soalan Datuk Idris Ahmad (PAS-Bagan Serai) yang bertanya mengenai rancangan kerajaan untuk menghadapi kegawatan ekonomi yang dijangka berlaku pada tahun ini.

Selain itu, Ahmad turut menegaskan bahawa kerajaan akan terus mengutamakan pertumbuhan ekonomi negara dan pembangunan saksama untuk rakyat selain menjadikan Malaysia sebagai destinasi pelaburan yang lebih menarik.

“Ini termasuk memudah cara proses pelaburan, mewujudkan lebih banyak syarikat pemula berinovasi tinggi dan mencipta lebih banyak peluang pekerjaan dengan pendapatan yang setimpal,” katanya.- Bernama


Saarani selar Razman dakwa wujud gerakan tumbangkan kerajaan negeri

IPOH, 2 Zulkaedah 1444H, Isnin – Dakwaan pembangkang kononnya wujud gerakan menumbangkan kerajaan negeri hanya menimbulkan ketidaktentuan masa depan Perak, kata Datuk Seri Saarani Mohamad.

Menteri Besar Perak itu menasihatkan ahli politik yang terdesak membuat kenyataan sedemikian supaya mengutamakan kesejahteraan rakyat.

“Kami hanya kerajaan negeri berusia enam bulan yang memberi tumpuan untuk membawa pelabur besar ke negeri ini.

“Meyakinkan pelabur ini akan mengambil masa yang lama. Tiada seorang pun daripada mereka yang mahu melabur di negeri ini jika terdapat tanda-tanda ketidakstabilan,” katanya seperti dilapor akhbar tempatan.

Terdahulu, Pesuruhjaya PAS Perak, Razman Zakaria dilaporkan akhbar tempatan sebagai berkata, beberapa ADUN kerajaan datang sendiri berjumpa dengannya ketika khabar angin bertiup kencang mengenai gerakan menumbangkan Kerajaan Perpaduan Perak.

Razman bagaimanapun enggan mendedahkan jumlah serta nama ADUN kerajaan yang didakwa berjumpa dengannya itu.

Pada PRU15, Perikatan Nasional memenangi 26 kerusi manakala kerajaan negeri perpaduan memenangi 33 kerusi di DUN Perak.

Saarani berkata, pentadbiran negeri ketika ini bukan sahaja stabil malah teruja untuk memastikan kejayaan rancangan Perak Sejahtera 2030.

“Saya ingin tahu apa yang Razman maksudkan dengan ADUN ini bertemu beliau secara peribadi. Adakah dia hanya terjumpa mereka di kedai kopi atau pasar malam.

“Semalam, ADUN Ulu Kinta, Muhammad Arafat Vafrisai Muhamad mencabar beliau (Razman) menamakan mereka yang bertemu dengannya. Jadi saya tanya dia (Razman) sekarang, siapa ADUN yang jumpa dia,” katanya lagi.

Saarani kemudian berkata bahawa tiada seorang pun ADUN daripada kerajaan negeri mahu berpindah ke pihak pembangkang.

“Tambahan pula, kami telah membentangkan undang-undang anti-lompat parti negeri,” katanya.

Dalam pada itu, Saarani berkata, beliau tidak menolak kemungkinan bahawa satu laporan polis mungkin dibuat terhadap Razman.

“Sekiranya dia terus membuat kenyataan sedemikian atau menjejaskan keselamatan negeri, kita akan mempertimbangkan untuk membuat laporan terhadapnya, terutamanya jika terbukti dia berbohong,” kata Saarani.


B40 hilang pendapatan, penerima BPR terima bantuan RM500

KUALA LUMPUR, 3 Syaaban 1442H, Rabu – Golongan B40 yang hilang pendapatan akan menerima bantuan tunai sekali beri sebanyak RM500 sementara penerima Bantuan Prihatin Rakyat (BPR) berpendapatan RM1,000 ke bawah akan menerima bayaran tambahan sebanyak RM500 mulai Jun ini.

Perdana Menteri Tan Sri Muhyiddin Yassin berkata bantuan melibatkan peruntukan RM1.2 bilion kepada 2.4 juta penerima itu adalah antara inisiatif di bawah Program Strategik Memperkasa Rakyat dan Ekonomi (PEMERKASA) bagi membantu golongan kehilangan pendapatan.

“Dalam menghadapi cabaran wabak ketika ini, kerajaan akan terus memelihara kebajikan rakyat terutamanya mereka yang masih terjejas.

“Inisiatif kali ini akan lebih tertumpu kepada golongan rentan, kurang upaya dan mereka yang kehilangan pekerjaan,” katanya dalam pengumuman khas PEMERKASA yang disiarkan secara langsung melalui stesen televisyen utama dan platform media sosial di sini.

Kedua-dua kategori penerima bantuan berumur antara 21 hingga 60 tahun dan mereka tidak perlu membuat pendaftaran permohonan.

Bantuan akan dibayar ke akaun penerima selepas pengesahan kehilangan pendapatan dan semakan silang dibuat melalui sistem Lembaga Hasil Dalam Negeri (LHDN), Kumpulan Wang Simpanan Pekerja (KWSP) dan Pertubuhan Keselamatan Sosial (PERKESO).

Individu berstatus bankrap juga akan diberi kelonggaran untuk membuka akaun bank secara dalam talian bagi memudahkan mereka menerima bantuan kerajaan melalui permohonan e-mel kepada Jabatan Insolvensi yang mentadbir kes mereka.

“Sebarang bantuan tunai yang dikreditkan tidak akan mengalami sebarang potongan ansuran bulanan,” katanya.

Perdana Menteri berkata kerajaan juga bersetuju memanjangkan tempoh kuat kuasa perlindungan bagi ketidakupayaan untuk melaksanakan obligasi kontraktual yang akan berakhir pada 31 Mac sehingga 30 Jun, selain memperluas jenis kontrak yang terlibat.

Bagi menambah baik program bantuan rentan bandar, kerajaan menyediakan peruntukan RM100 juta untuk program bantuan barangan dapur melalui inisiatif pembelian tanpa tunai memanfaatkan 300,000 isi rumah miskin di bandar-bandar utama seluruh negara.

Bagi membantu golongan gelandangan, beliau berkata Dewan Bandaraya Kuala Lumpur (DBKL) menubuhkan Anjung Kelana di Taman Desa Kuala Lumpur sebagai pusat perlindungan sementara.

Mengenai inisiatif mySalam berhubung COVID-19, Muhyiddin berkata ia telah memafaatkan lebih 70,000 golongan B40 dengan jumlah bayaran RM40 juta.

Bagi menambah baik skim itu, golongan B40 yang dibenarkan untuk dikuarantin di rumah kerana wabak tersebut layak menerima manfaat bayaran penggantian pendapatan sebanyak RM50 sehari selama maksimum 14 hari tertakluk kepada pengesahan Pegawai Perubatan.

Kerajaan juga akan memperuntukkan RM30 juta untuk meluaskan perkhidmatan kesihatan program klinik bergerak ke seluruh negara melalui program KPT PRIHATIN, KOMUNITI SEJAHTERA (KRIS) dalam menyediakan rawatan asas dan pemeriksaan percuma kepada warga tempatan.

Perdana Menteri berkata Jabatan Kebajikan Masyarakat akan melantik 2,500 orang pegawai tambahan di bawah inisiatif MySTEP dalam melaksanakan proses verifikasi penerima bantuan.

PEMERKASA bernilai RM20 bilion menumpukan 20 inisiatif strategik bagi melonjakkan pertumbuhan ekonomi, menyokong perniagaan dan meneruskan bantuan bersasar kepada rakyat dan sektor yang masih terkesan. – Bernama


Kemiskinan melampau, PBB desak Lubnan laksana reformasi

BEIRUT, 25 Safar 1443H, Sabtu – Pertubuhan Bangsa-Bangsa Bersatu (PBB) mendesak pimpinan negara Lubnan segera melaksanakan reformasi rentetan kemiskinan ekstrem dan kelaparan membabitkan ribuan rakyat.

“Situasi ini kekal menjadi mimpi ngeri bagi rakyat biasa, menyebabkan kesusahan dan penderitaan yang tidak dapat diluahkan bagi golongan yang paling rentan,” kata Residen dan Penyelaras Kemanusiaan untuk Lubnan, Najat Rochdi pada sidang akhbar semalam.

PBB menganggarkan 78 peratus penduduk Lubnan hidup di bawah garis kemiskinan – kira-kira tiga juta orang – dengan 36 peratus penduduk hidup dalam kemiskinan yang melampau.

Hampir seperempat penduduk tidak dapat memenuhi ‘keperluan diet’ mereka pada akhir tahun lalu, kata PBB.

“Hari ini, kami menganggarkan lebih daripada satu juta rakyat Lubnan memerlukan bantuan bagi menampung keperluan asas mereka, termasuk makanan,” kata Rochdi

Komuniti antarabangsa berulang kali mendesak Lubnan untuk mereformasi ekonominya, terutama dengan mengakhiri perbelanjaan dan rasuah serta menyusun semula sektor tenaganya yang tidak efektif.

Pihak itu juga meminta audit forensik bank pusat.

Krisis bahan bakar telah melumpuhkan sebahagian besar Lubnan selama beberapa bulan terakhir, menyebabkan bekalan eletrik berskala besar terputus dan melumpuhkan hospital.

Perdana Menteri, Najib Mikati telah berikrar untuk melaksanakan reformasi segera, memulakan kembali perbincangan dengan Dana Kewangan Antarabangsa untuk program wang simpanan dan membuka jalan untuk pemulihan ekonomi.

Bagaimanapun Rochdi berkata, nasib Lubnan terletak pada kemahuan politik untuk menjadikan ekonominya kembali berdaya maju dan campur tangan kemanusiaan bukanlah penyelesaiannya. – Agensi


Tiada cuaca panas luar biasa berlaku di Malaysia

BANGI, 21 Zulkaedah 1442H, Jumaat – Malaysia tidak terjejas dengan fenomena cuaca panas dan gelombang haba seperti yang berlaku di Kanada serta Amerika Syarikat (AS), menurut Jabatan Meteorologi Malaysia (METMalaysia).

Justeru, Ketua Pengarah METMalaysia memberitahu rakyat supaya tidak bimbang kerana negara kini berada pada pertengahan fasa Monsun Barat Daya yang dijangka berakhir pada September 2021.

Dalam tempoh ini, METMalaysia menjangkakan suhu yang lebih rendah daripada biasa pada Julai kerana disebabkan oleh peralihan daripada fasa La Nina kepada ENSO Neutral.

Malah, METMalaysia juga menjangkakan taburan hujan normal mulai Ogos.

“Oleh itu, jabatan tidak menjangkakan suhu luar biasa panas akan berlaku di Malaysia pada tahun ini.

“Malah, jabatan juga tidak menjangkakan kejadian jerebu rentas sempadan yang serius dalam tempoh terdekat,” katanya dalam kenyataan, hari ini.

Orang ramai dinasihatkan supaya sentiasa peka dengan perubahan cuaca serta mendapatkan maklumat dan amaran terkini melalui laman web, aplikasi mobil myCuaca, media sosial dan talian hotline METMalaysia bagi sebarang pertanyaan lanjut.

Kanada dan barat laut AS sedang mengalami cuaca panas serta gelombang haba dengan catatan rekod sehingga 47.9 darjah Celcius dan 46.6 darjah Celcius sehingga menyebabkan ratusan maut.

Cuaca panas yang berlaku itu disebabkan oleh sistem tekanan udara tinggi hampir statik iaitu bergerak sangat perlahan di kawasan tersebut akibat daripada keragaman iklim.


Lebih 1,000 kes, 11 kematian akibat denggi di Sudan

KHARTOUM, 13 Rabiulawal 1445H, Jumaat – Sudan melaporkan lebih 1,000 kes demam denggi pada Khamis, dengan 11 kematian direkodkan di lapan negeri.

Kementerian Kesihatan Sudan memaklumkan, negeri Gedaref adalah yang paling terjejas ekoran terdedah pembiakan nyamuk dan kekurangan imuniti kelompok.

“Jumlah kes demam denggi yang dilaporkan melebihi 1,000 dengan 11 kematian. Kes demam denggi direkodkan di lapan negeri pada 2023, berbanding 12 negeri pada 2022,” katanya.

Sebelum ini, Pertubuhan Kesihatan Sedunia (WHO) berkata, wabak taun dan demam denggi telah dilaporkan di timur Sudan.

Katanya, keadaan itu membimbangkan kepada ribuan penduduk yang berlindung ketika pertempuran antara tentera dan Pasukan Sokongan Pantas (RSF) di Khartoum serta bandar-bandar lain.

Sektor kesihatan negara itu dilanda beberapa siri krisis akibat konflik berterusan sejak April.

Lebih 3,000 orang terbunuh, manakala puluhan ribu cedera dan lebih lima juta kehilangan tempat tinggal ekoran kebanyakan keganasan tertumpu di sekitar ibu negara.- Agensi


Enam inisiatif baharu bagi kelegaan kepada penjawat awam: Cuepacs

BANGI, 2 Safar 1444H, Selasa – Enam inisiatif yang diumumkan Perdana Menteri, Datuk Seri Ismail Sabri Yaakob mampu memberi kelegaan kepada penjawat awam.

Presiden Kongres Kesatuan Pekerja-Pekerja Di Dalam Perkhidmatan Awam (Cuepacs), Datuk Adnan Mat berkata, walaupun tidak semua tuntutan dan cadangan dipenuhi namun kerajaan tetap menunaikannya.

“Ini memberi kelegaan kepada penjawat awam pada ketika kerajaan sendiri tidak cukup lega dari segi kewangan.

“Pandemik COVID-19 yang melanda dunia sejak dua tahun lalu turut memberi kesan terhadap penjawat awam.

“Kami memaklumkan kepada kerajaan bahawa kami juga berada dalam kesukaran ditambah pula dengan kenaikan harga barangan dan sebagainya,” katanya, hari ini.

Mengulas mengenai sistem saraan, Adnan optimis dapat dilaksanakan pada tahun ini.

“Tiada tempoh masa ditetapkan namun bergantung kepada kedudukan kewangan negara.

“Sistem saraan ini diperkenalkan setiap 10 tahun dan Cuepacs mahukan ia diwujudkan tahun ini,” katanya.

Terdahulu Ismail Sabri mengumumkan 1.28 juta penjawat awam akan menerima bayaran Kenaikan Gaji Tahunan (KGT) tambahan khas sebanyak RM100 untuk penjawat awam untuk gred 11 hingga 56.


Ketua jabatan bertanggungjawab laksana perintah mahkamah kes tuntutan nafkah

KUALA LUMPUR, 4 Ramadan 1443H, Rabu – Ketua jabatan bertanggungjawab untuk mengambil tindakan terhadap sebarang perintah terutamanya arahan pemotongan gaji yang diputuskan Mahkamah Syariah ke atas penjawat awam di bawah seliaan mereka, khususnya dari aspek pembayaran nafkah.

Menerusi surat edaran ditandatangani Ketua Pengarah Perkhidmatan Awam Datuk Seri Mohd Shafiq Abdullah, langkah itu selaras dengan hasrat kerajaan dalam memelihara kebajikan wanita dan anak-anak yang terkesan dengan masalah penceraian.

“Tertakluk kepada penerimaannya oleh pihak berkuasa masing masing, arahan ini pada keseluruhannya dipanjangkan kepada semua Perkhidmatan Awam Negeri, Pihak Berkuasa Berkanun dan Pihak Berkuasa Tempatan,” katanya.

Pada 8 Mac lepas, Perdana Menteri Datuk Seri Ismail Sabri Yaakob dalam ucapan perasmian sempena Majlis Sambutan Hari Wanita, mengumumkan bahawa dalam membantu golongan wanita yang terkesan disebabkan isu penceraian, kerajaan telah meminda Akta Pembiayaan Kewangan yang membolehkan pihak bank membekukan akaun bank suami atas arahan mahkamah.

Selaras pindaan itu, pihak bank juga dibenarkan membuat bayaran daripada akaun suami yang telah dibekukan tersebut kepada isteri sekiranya isteri ada membuat tuntutan melibatkan wang ringgit di mahkamah melalui kaedah dikenali sebagai Hiwalah. – Bernama


Peserta Freedom For Palestin kecewa, terkesan penganjur label ‘Zionis Israel’

KUALA LUMPUR, 7 Rabiulakhir 1445H, Ahad – Rata-rata yang menghadiri Himpunan Freedom For Palestine di Dataran Merdeka di sini, hari ini meluahkan rasa kecewa dan berang terhadap penganjur yang bersikap kurang ajar terhadap peserta.

Himpunan itu dianjurkan Viva Palestina Malaysia (VPM) dan MyCARE bagi menunjukkan tanda solidariti kepada Palestin.

Namun, apa yang mengejutkan adalah apabila Pengerusi VPM, Datuk Dr Musa Mohd Nordin melabelkan peserta yang mengangkat plakad ‘Netanyahu Penjenayah Perang’ bersikap seperti Zionis Israel.

Seorang penyokong yang hanya dikenali Syed Izzat Hussain berkata, dia sangat terkesan selepas penganjur himpunan berkenaan menggunakan pentas dan menuduhnya bersikap Zionis Israel ketika dia memegang plakad tersebut.

Walhal, kehadirannya di himpunan tersebut adalah sebagai tanda solidariti kepada Palestin dan keberanian menentang kezaliman Zionis.

“Kami di sini bersama ahli keluarga lain untuk menyertai secara aman untuk perhimpunan Palestin di Dataran Merdeka.

“Sangat kecewa dengan penganjur @vivapalestinamy terutamanya Dr Musa, menggunakan pentasnya untuk menghina kami, hanya kerana kami memegang plakad ‘Netanyahu Penjenayah Perang’.

“Memanggil kami “Zionis Israel” hanya kerana mengangkat plakad berkenaan,” katanya dalam tulisan di Instagram, hari ini.

Lebih mengecewakan, katanya, apabila penganjur juga memberi amaran beberapa kali supaya tidak melaungkan ‘Allahuakbar’ dengan alasan perhimpunan berkenaan disertai pelbagai lapisan rakyat dari kaum berbeza di negara ini.

“Ini adalah demonstrasi pertama yang paling lembik yang pernah saya hadiri.

“Penganjur juga memberi amaran berkali-kali supaya tidak melaungkan “Allahuakbar”, mengatakan ia adalah perhimpunan yang dihadiri oleh seluruh rakyat Malaysia,” katanya.

Dalam pada itu, Syed Izzat turut mempersoalkan sama ada menjadi kesalahan untuk melaungkan kalimah ‘Allahuakbar’ di negara majoriti Islam ini sehingga terpaksa membuat larangan sedemikian.

Tegas beliau laungan tersebut bukan memaksa peserta bukan Islam yang hadir di perhimpunan berkenaan untuk berhijrah menjadi Islam.

“Kebodohan apakah ini? Awat kalau laung Allahuakbar, kita paksa yang non-muslim untuk laung sama kah? Kita paksa mereka masuk Islamkah,” soalnya lagi.

Lelaki itu mendakwa, tindakan yang dilakukan penganjur berkenaan menunjukkan mereka seolah-olah takut dengan Zionis meskipun berada di tanah air sendiri.

Berikutan itu, dia menggesa Viva Palestina untuk membuat permohonan maaf secara terbuka atas kata-kata biadab yang dilemparkan terhadapnya.

Syed Izzat berkata, sepatutnya penganjur mencontohi masyarakat di luar negara khususnya di United Kingdom (UK) dan Amerika Syarikat (AS) yang bebas melakukan demontrasi aman tanpa rasa takut dan membenci antara satu sama lain.

“Menyertai perhimpunan aman di sini secara beramai-ramai bukan untuk menimbulkan kebencian atau apa-apa.

“Sebaliknya hadir untuk menyatakan apa yang rakyat Malaysia boleh lakukan walaupun berada jauh daripada bumi Palestin,” katanya.

Sementara itu, pempengaruh di laman X (dulu dikenali sebagai Twitter), @JatIkhwan menegur sikap segelintir pemimpin yang hadir untuk bersolidariti namun duduk di tempat yang dikhaskan.

“Selain yang duk panggil peserta sebagai Zionis tu, aku nak tegur juga yang bersolidariti tapi ada tempat duduk untuk VVIP? Buat malu kat negara lain je. Bella Hadid taraf antarabangsa itu pun siap turun sama pakai keffiyeh dengan orang ramai. Punah,” katanya.

Antara yang dilihat duduk di kerusi khas tersebut adalah Menteri Komunikasi, Menteri Komunikasi dan Digital, Fahmi Fadzil, Naib Presiden Parti Keadilan Rakyat (PKR), Nurul Izzah Anwar dan selebriti, Kavitha Sidhu.


Korea Selatan mansuh guna pelitup muka di tempat tertutup

SEOUL, 27 Jamadilakhir 1444H, Jumaat – Korea Selatan akan menamatkan peraturan pemakaian pelitup muka di kebanyakan kawasan tertutup hujung bulan ini.

Perdana Menterinya, Han Duck-soo bagaimanapun berkata, pemakaian pelitup muka masih diperlukan di dalam pengangkutan awam dan fasiliti perubatan.

“Jumlah jangkitan baharu harian terus berkurangan dan walaupun ada kebimbangan mengenai lonjakan kes di China, keadaan di negara ini masih terkawal tanpa masalah besar,” katanya dalam mesyuarat tindak balas COVID-19 pada Jumaat.

Sebelum ini, Korea Selatan mewajibkan pelawat yang tiba dari China untuk menjalani ujian COVID-19, selepas Beijing menamatkan dasar ketat sifar COVID-19.

Pengumuman hari ini dibuat setelah genap tiga tahun Korea Selatan melaporkan wabak pertama jangkitan COVID-19 pada 20 Januari 2020 dan menjelang sambutan Tahun Baharu Cina di mana kebanyakan penduduknya akan pulang ke kampung halaman.

Duck-soo memberi peringatan bahawa kelonggaran peraturan pemakaian pelitup muka menjelang sambutan itu berisiko melonjakkan sementara kes baharu, sekali gus menggesa pihak berkuasa kesihatan kekal berwaspada dan memberi tumpuan pada golongan berisiko.

Korea Selatan sudah menamatkan kebanyakan langkah berjaga-jaga berkaitan pandemik, namun masih mengekalkan peraturan pengasingan selama tujuh hari bagi individu yang positif COVID-19. – Agensi


11 kluster baharu dikesan, tertinggi direkodkan setakat ini

KUALA LUMPUR, 11 Jamadilawal 1442H, Sabtu – Malaysia hari ini mencatatkan 11 kluster baharu iaitu kluster harian tertinggi, dengan empat daripadanya membabitkan tempat kerja di ibu negara, Selangor dan Pahang.

Ketua Pengarah Kesihatan, Tan Sri Dr Noor Hisham Abdullah berkata, empat kluster itu ialah Kluster Tapak Bina Jalan Seng, Kluster Plastik Subang, Kluster Jalan Asam dan Kluster Semambu yang dikenal pasti melalui saringan bersasar di tempat kerja berkenaan.

“Kluster Tapak Bina Jalan Seng melibatkan daerah Titiwangsa di Kuala Lumpur dengan kes positif dikesan pada 25 Dis di sebuah tapak binaan melibatkan 407 individu dan daripada jumlah itu, 232 kes dikesan positif COVID-19.

“Kluster Plastik Subang pula melibatkan daerah Petaling dan Klang di Selangor dengan kes positif dikesan 23 Disember di sebuah kilang melibatkan 354 individu dan hasilnya 111 kes dikesan positif,” katanya dalam kenyataan berhubung perkembangan harian COVID-19 hari ini.

Sementara Kluster Jalan Asam turut membabitkan dua daerah yang sama apabila kes positif  dikesan bermula 19 Dis melalui saringan bersasar di sebuah kilang sejumlah 713 individu dengan 13 kes dikesan positif. – Bernama


Rakyat mahu PN ‘walk the talk’ selepas Belanjawan 2021 lulus

BANGI, 4 Jamadilawal 1442H, Sabtu – Kelulusan Belanjawan 2021 di Dewan Rakyat seharusnya menjadi mandat untuk kerajaan Perikatan Nasional (PN) mengotakan janjinya.

Ini kerana rakyat mahu melihat kerajaan melaksanakan prinsip ‘walk the talk’ atau cakap serupa bikin selepas pelbagai janji ditabur.

Ketua Media Pertubuhan Muafakat Sejahtera Masyarakat Malaysia (MUAFAKAT), Haji Rashidi Haris berkata, perkara tersebut merupakan satu tanggungjawab besar yang perlu dipikul oleh Perdana Menteri, Tan Sri Muhyiddin Yassin dan barisan Kabinet.

“Kini selepas pembentangan di Parlimen, rakyat mahu melihat prinsip ‘walk the talk’ oleh pihak PN…memulakan azam dan tekad baru bagi memacu negara sehingga mencapai kejayaan ke tingkat yang lebih baik.

“Jelas sekali, PH (Pakatan Harapan) kini telah hancur dan tidak mampu berfungsi sebagai parti alternatif,” katanya dalam satu kenyataan, hari ini.

Pada masa sama, Rashidi berharap kerajaan dapat memikirkan mekanisme terbaik bagi menangani isu harta dan aset berkepentingan orang Melayu serta Islam.

Sebagai contoh, katanya, kerajaan perlu mengembalikan hak agensi-agensi tertentu beserta pegawai kontrak yang telah ditamatkan perkhidmatan mereka, atas alasan kononnya fungsi agensi tidak lagi relevan kerana negara bakal berhutang RM1 trilion.

“Malah, kerajaan juga disaran menilai semula kepentingan strategiknya di samping menawarkan semula jawatan selayaknya, sekurang-kurangnya dalam tempoh pandemik yang amat mencabar ini,” katanya lagi.

Belanjawan pertama kerajaan PN diluluskan di Dewan Rakyat pada Selasa apabila Rang Undang-undang Perbekalan 2021 (Belanjawan 2021) memperoleh sokongan majoriti Ahli Parlimen.

Rang undang-undang itu diluluskan melalui undi belah bahagian selepas bacaan kali ketiga oleh Menteri Kewangan, Tengku Datuk Seri Zafrul Tengku Abdul Aziz yang menyaksikan 111 ahli Parlimen bersetuju, 108 tidak bersetuju dan seorang tidak hadir.


Cuti tambahan tak rugikan sektor swasta

KUCHING, 29 Ramadan 1444H, Khamis – Langkah pemberian satu hari kelepasan am tambahan sempena Aidilfitri bukan keputusan populis dan kerajaan tidak berniat untuk merugikan sektor swasta, kata Timbalan Menteri Kewangan I Datuk Seri Ahmad Maslan.

Beliau berkata, pengumuman cuti tambahan berkenaan bertujuan membantu dan mewujudkan suasana perayaan kepada rakyat menjelang sambutan Aidilfitri yang dinanti-nantikan.

“Saya tidak nampak keputusan ini mengganggu sektor swasta dan saya kira suasana perayaan ini dirasai oleh semua masyarakat.

“Jadi ia tidak menyusahkan dan merugikan (sektor swasta) dan ia sama seperti pemberian Tol RAHMAH percuma selama empat hari yang bertujuan membantu rakyat,” katanya kepada pemberita selepas menghadiri program bersama pelanggan dan penerima Sumbangan Tunai Rahmah (STR) di Bank Simpanan Nasional (BSN) di sini, hari ini.

Baru-baru ini, Pengarah Urusan Mydin Mohamed Holdings Bhd. Datuk Ameer Ali Mydin dalam temu bual di rancangan televisyen tempatan berkata, pengumuman cuti am itu menyebabkan syarikatnya menanggung kerugian RM500,000.

Pada Selasa, Perdana Menteri, Datuk Seri Anwar Ibrahim mengumumkan hari kelepasan am tambahan itu bagi memudahkan rakyat membuat perancangan sewajarnya untuk sambutan hari raya dan pulang ke kampung halaman.

Pengumuman rasmi berhubung tarikh 1 Syawal 1444H untuk sambutan Aidilfitri akan dibuat pada pukul 8 malam ini oleh Penyimpan Mohor Besar Raja-Raja. – Bernama


Isu doktor kontrak dibawa ke Kabinet: KKM

PUTRAJAYA, 19 Zulkaedah 1442H, Rabu – Isu pegawai perubatan kontrak yang belum diserap ke jawatan tetap akan dibawa ke Mesyuarat Kabinet, kata Menteri Kesihatan, Datuk Seri Dr Adham Baba.

Beliau berkata, sehingga 31 Mei lepas terdapat 35,216 lantikan secara kontrak bagi tiga skim utama iaitu Pegawai Perubatan UD41 seramai 23, 077 orang, Pegawai Pergigian UG41 (5,000 orang) dan Pegawai Farmasi UF41 seramai 7,139 individu.

“Saya mohon doktor-doktor yang sedia ada dalam skim kontrak supaya bersabar dan bertenang.

“Kertas kerja telah disiapkan dan kita akan lihat keputusan jemaah menteri nanti,” katanya ketika ditanya pemberita  mengenai perkara  itu  pada sidang media perkembangan Program Imunisasi COVID-19 Kebangsaan (PICK) di sini hari ini.

Sebelum ini  Dr Adham berkata, KKM telah melaksanakan penambahbaikan skim pegawai perubatan kontrak iaitu menaikkan gaji dari UD41 kepada UD43 hampir menyamai gaji pegawai perubatan tetap.

Media melaporkan kira-kira 23,000 doktor berjawatan kontrak akan melakukan Tindakan Hartal Doktor Kontrak atau mogok di seluruh negara yang dijadualkan pada 26 Julai ini.

Ia berikutan setelah pelbagai cara dilakukan kumpulan berkenaan bagi memastikan mereka diserap ke dalam perkhidmatan tetap, masih gagal.

Sementara itu, Dr Adham berkata, sejak akhir 2020 hingga kini seramai 200 pegawai psikologi dilantik dan akan disambung perkhidmatan mereka pada 2022 untuk meneruskan penyampaian kesihatan mental kepada barisan hadapan dan masyarakat.

Katanya sejak Perintah Kawalan Pergerakan (PKP) dilaksanakan,  senario kesihatan mental di negara ini menunjukkan peningkatan impak terhadap permasalahan kesihatan mental.

“Sebanyak 91.2 peratus daripada panggilan talian bantuan yang kami terima, memerlukan sokongan emosi dan kaunseling.

Antara lainnya kerana faktor seperti stres keterlaluan, murung, hilang harapan untuk meneruskan kehidupan, hilang sumber pendapatan, perselisihan dengan pasangan serta keluarga dan stigma terhadap jangkitan,”katanya.

Katanya, KKM dan pelbagai kementerian serta jabatan sentiasa bersepadu dalam mengambil inisiatif dari pelbagai aspek bagi menangani masalah kesihatan mental.

Beliau berkata, ia termasuk mempertingkatkan Latihan Bantuan Asas Psikologi kepada barisan hadapan dan anggota agensi lain, pelaksanaan konsep “task shifting” iaitu pemerkasaaan masyarakat dengan memberi latihan dan kemahiran kepada individu di luar KKM untuk menyampaikan advokasi dan sokongan serta intervensi psikososial kepada masyarakat. – Bernama


Pembatalan Ordinan Darurat ikut lunas undang-undang, Perlembagaan: PMO

KUALA LUMPUR, 19 Zulhijjah 1442H, Khamis – Semua tindakan kerajaan berhubung pembatalan Ordinan Darurat adalah teratur dan selaras dengan peruntukan undang-undang dan Perlembagaan Persekutuan.

Pejabat Perdana Menteri (PMO) dalam satu kenyataan menjelaskan bahawa Perdana Menteri Tan Sri Muhyiddin Yassin menekankan bahawa dalam menjalankan tugas dan tanggungjawabnya, adalah penting untuk beliau bertindak mengikut lunas undang-undang dan perlembagaan.

“Perdana Menteri juga telah menyembah maklum pandangan Kerajaan bahawa kesemua Ordinan Darurat tersebut tidak perlu diungkaikan oleh Parlimen memandangkan Jemaah Menteri telah pun menasihati KDYMM Seri Paduka Baginda Yang di-Pertuan Agong untuk membatalkannya.

“Di samping itu, sidang Parlimen yang berlangsung adalah Mesyuarat Khas yang diadakan di bawah Peraturan Mesyuarat 11 (3) Peraturan Mesyuarat Dewan Rakyat yang agendanya adalah penerangan menteri dan tiada sebarang usul untuk mengungkai ordinan darurat,” menurut kenyataan itu.

Jemaah Menteri telah memutuskan untuk menasihati Yang di-Pertuan Agong Al-Sultan Abdullah Ri’ayatuddin Al-Mustafa Billah Shah untuk membatalkan Ordinan Darurat sebelum Mesyuarat Khas Parlimen bermula. – Bernama


Defisit fiskal Malaysia dijangka susut kepada 5.0 peratus dari KDNK

KUALA LUMPUR, 3 Syaaban 1444H, Jumaat  – Defisit fiskal Malaysia dijangka terus menyusut kepada 5.0 peratus daripada Keluaran Dalam Negara Kasar (KDNK) kepada -RM93.94 bilion daripada -RM99.48 bilion pada 2022.

Menurut Kementerian Kewangan (MoF) dalam laporan Tinjauan Ekonomi dan Fiskal dan Anggaran Hasil 2023 Terkini yang dikeluarkan hari ini, defisit baki primer pula dianggarkan terus berkurangan kepada 2.5 peratus daripada KDNK kepada -RM47.84 bilion daripada -RM58.21 bilion pada 2022.

Hasil dijangka lebih rendah iaitu RM291.5 bilion atau 15.4 peratus daripada KDNK selari dengan unjuran pertumbuhan ekonomi global yang perlahan dan jangkaan harga komoditi yang lebih sederhana.

Jumlah perbelanjaan dianggarkan berkurangan secara marginal kepada RM386.1 bilion atau 20.4 peratus daripada KDNK terutamanya disebabkan oleh penamatan KWC-19 dan langkah mengoptimum perbelanjaan.

Menurut MoF, peruntukan perbelanjaan mengurus (OE) dianggarkan berkurangan kepada RM289.1 bilion terutamanya disebabkan subsidi yang lebih rendah berikutan jangkaan harga minyak mentah yang sederhana dan langkah berperingkat ke arah mekanisme pemberian subsidi yang lebih bersasar.

Selain itu, peruntukan perbelanjaan pembangunan (DE) dianggarkan meningkat dengan ketara kepada RM97 bilion melibatkan program dan projek di bawah Rancangan Malaysia ke-12 (RMKe-12) seperti pembinaan lebuh raya dan infrastruktur pengangkutan awam, kemudahan perubatan dan institusi pendidikan.

Selain itu, sejumlah US$3 bilion disediakan untuk penebusan bon 1Malaysia Development Berhad (1MDB).

“Dalam usaha mengukuhkan kewangan awam dan membina semula ruang fiskal, kerajaan komited untuk meneruskan pelan konsolidasi fiskal berpandukan Rangka Kerja Fiskal Jangka Sederhana (MTFF), meningkatkan disiplin fiskal dan memastikan kemampanan hutang.

“Oleh itu, usaha akan ditingkatkan bagi mengurangkan ketirisan perbelanjaan dan pembaziran, mengguna pakai rangka kerja subsidi lebih bersasar dan merapatkan jurang antara wilayah; meningkatkan mobilisasi hasil, meluaskan asas dan menambah baik insentif cukai; dan memperkukuh tadbir urus, meningkatkan ketelusan dan akauntabiliti fiskal,” katanya.

Selain itu, katanya isu kenaikan kos sara hidup terutamanya melibatkan golongan rentan mendorong kerajaan untuk mengekalkan magnitud belanjawan dan sebahagiannya untuk terus menyokong pemulihan.

Menurut MoF, mekanisme subsidi yang lebih berkesan dan bersasar akan dilaksanakan melibatkan barangan dan perkhidmatan penting terpilih.

Selaras dengan aspirasi MADANI, katanya sumber fiskal disalurkan ke arah memperkukuh jaringan keselamatan sosial rakyat, menambah baik infrastruktur pendidikan dan pembelajaran, memperkukuh sektor kesihatan, memastikan keterjaminan makanan, meningkatkan aktiviti pelaburan yang memberi impak serta menggalakkan digitalisasi dan kesalinghubungan.-  Bernama